**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

ЗАКОН

О ВИСОКОМ СУДСКОМ И ТУЖИЛАЧКОМ САВЈЕТУ

РЕПУБЛИКЕ СРПСКЕ

**Бања Лука, фебруар 2025. године**

**Приједлог**

**(по хитном поступку)**

ЗАКОН О ВИСОКОМ СУДСКОМ И ТУЖИЛАЧКОМ САВЈЕТУ

РЕПУБЛИКЕ СРПСКЕ

**ГЛАВА I**

**ОСНОВНЕ ОДРЕДБЕ**

**Оснивање**

Члан 1.

(1) Овим законом оснива се Високи судски и тужилачки савјет Републике Српске и уређује његов рад, организација, надлежности, овлаштења, услови и мандат за вршење судијске и тужилачке функције, именовање и премјештај судија и јавних тужилаца, привремено упућивање судија и јавних тужилаца, оцјењивање судија и јавних тужилаца, дисциплинска одговорност судија и јавних тужилаца, привремено удаљење судија и јавних тужилаца од вршења дужности, неспојивост дужности судија и јавних тужилаца са другим функцијама, престанак мандата судија и јавних тужилаца и друга питања у вези са радом Високог судског и тужилачког савјета Републике Српске.

(2) Уколико није другачије наведено, одредбе у овом закону које се односе на судије и јавне тужиоце тумачиће се тако да укључују и предсједнике судова, главне јавне тужиоце и замјенике главних јавних тужилаца.

**Финансирање Савјета**

Члан 2.

Високи судски и тужилачки савјет Републике Српске (у даљем тексту: Савјет) се финансира из буџета Републике Српске и донаторских средстава.

**Независни и самостални орган**

Члан 3.

(1) Савјет је самосталан и независан орган у Републици Српској, који се састоји од Судског и Тужилачког одјељења, и има својство правног лица.

(2) Савјет има задатак да осигура независно, непристрасно, ефикасно и професионално правосуђе, како је прописано у члану 49. овог закона.

(3) Сједиште Савјета је у Бањој Луци.

(4) Одговарајуће просторије, опрему и годишњи буџет за рад Савјета обезбиједиће Влада Републике Српске.

**ГЛАВА II**

**ЧЛАНОВИ САВЈЕТА И ПОСТУПАК ЊИХОВОГ ИЗБОРА**

**Чланство**

Члан 4.

(1) Савјет има 13 чланова.

(2) Четири члана Савјета бира се из реда судија, и то:

1) један судија Врховног суда Републике Српске, којег бирају судије Врховног суда Републике Српске,

2) један судија окружног суда из Републике Српске, којег бирају судије окружних судова,

3) један судија Вишег привредног суда или окружног привредног суда из Републике Српске, којег бирају судије Вишег привредног суда и судије окружних привредних судова,

4) један судија основног суда из Републике Српске, којег бирају судије основних судова.

(3) Четири члана Савјета бира се из реда тужилаца, и то:

1) два републичка јавна тужиоца (у даљем тексту: тужилац) Републичког јавног тужилаштва Републике Српске, којег бирају тужиоци Републичког јавног тужилаштва Републике Српске,

2) два тужиоца окружних јавних тужилаштава из Републике Српске, којег бирају тужиоци окружних јавних тужилаштава.

(4) Чланови Савјета су три истакнута правника, које бира Народна скупштина Републике Српске.

(5) Члан Савјета је представник Адвокатске коморе Републике Српске, којег бира Адвокатска комора Републике Српске.

(6) Члан Савјета је министар правде у Влади Републике Српске, као члан по положају.

(7) У Савјету, по правилу, конститутивни народи и остали ће бити пропорционално заступљени.

(8) Чланови Савјета су лица високих моралних квалитета и професионалне непристрасности, позната по дјелотворности, стручности и професионалној непристрасности.

(9) Чланови Савјета изабрани у складу са ст. 4. и 5. овог члана треба да имају стручне квалификације и искуство релевантно за рад Савјета.

**Правила о саставу Савјета**

Члан 5.

(1) За члана Савјета из члана 4. став 4. овог закона не може бити изабрано лице које обавља правосудну функцију, чланови Владе и лице које је извршни орган власти у јединицама локалне самоуправе, нити лице које обавља јавно изабрану функцију у законодавном органу на било којем нивоу, нити адвокатску дјелатност.

(2) Из једног окружног тужилаштва може бити изабран један члана Савјета.

**Поступак избора**

Члан 6.

(1) Поступак кандидовања и избора чланова Савјета из члана 4. ст. 2. и 3. овог закона sпроводи се у складу са овим законом и Правилником о поступку кандидовања и избора који доноси Савјет.

(2) Изузетно од одредбе става 1. овог члана, Правилник о поступку кандидовања и избора првих чланова Савјета доноси министар правде (у даљем тексту: министар).

**Јавни позив за избор**

Члан 7.

(1) Савјет, најкасније шест мјесеци прије истека мандата чланова Савјета, на својој интернет страници, објављује јавни позив за подношење кандидатуре за чланове Савјета.

(2) Обавјештење о објављеном јавном позиву доставља се органима надлежним за организацију избора, као и органима из члана 4. став 4. овог закона, одмах по његовом објављивању.

**Одлука о критеријумима**

Члан 8.

Савјет ће прије објављивања јавног позива утврдити критеријуме и правила у погледу полне и националне заступљености за чланове Савјета, у складу са чланом 4. став 7. овог закона и Правилником из члана 6. став 1. овог закона.

**Рок за подношење пријаве за члана Савјета из реда судија и тужилаца**

Члан 9.

(1) Кандидат за члана Савјета пријаву подноси у року од осам дана од дана објављивања јавног позива на интернет страници Савјета.

(2) Пријава се подноси предсједнику суда, односно главном тужиоцу тужилаштва у којем кандидат обавља функцију, који пријаву просљеђује предсједнику суда, односно главном тужиоцу надлежном за организацију избора.

**Организација избора чланова Савјета из правосуђа**

Члан 10.

(1) Избор чланова Савјета из реда судија организује предсједник Врховног суда Републике Српске за избор чланова Савјета из члана 4. став 2. т. 1), 2), 3) и 4) овог закона.

(2) Избор чланова Савјета из реда тужилаца организује главни тужилац Републичког јавног тужилаштва Републике Српске (у даљем тексту: Републичко тужилаштво) за избор чланова из члана 4. став 3. т. 1) и 2) овог закона.

**Избор чланова Савјета из правосуђа**

Члан 11.

(1) Избори се спроводе у судовима и тужилаштвима на дан који одреди Савјет, а најкасније 45 дана од дана објављивања јавног позива.

(2) Обавјештење о датуму одржавања избора се објављује на интернет страници Савјета, те се доставља судијама и тужиоцима електронском поштом, најмање десет дана прије одржавања избора.

(3) За спровођење избора формирају се изборни органи у складу са Правилником из члана 6. овог закона.

(4) Право гласа на изборима имају све судије и сви тужиоци, у складу са чланом 4. ст. 2. и 3. овог закона.

(5) Избор се спроводи тајним гласањем путем гласачких листића, на основу претходно формираних листа кандидата.

(6) Савјет може увести електронски систем гласања уколико су испуњене претпоставке у погледу тајности избора и контроле исправности изборног процеса.

**Резултат избора чланова Савјета из правосуђа**

Члан 12.

(1) Изабраним се сматра онај кандидат који је добио највећи број гласова.

(2) Код избора чланова Савјета из реда Републичког јавног тужилаштва и окружних јавних тужилаштава (у даљем тексту: окружна тужилаштава) изабраним се сматрају два кандидата са листе кандидата која су добила највећи број гласова. Уколико су оба најбоље рангирана кандидата из окружних јавних тужилаштава тужиоци истог тужилаштва изабраним се сматрају прворангирани кандидат и сљедећи најбољи пласирани кандидат који није тужилац истог тужилаштва као прворангирани кандидат.

(3) Уколико су два прворангирана кандидата добила исти број гласова, изабраним се сматра онај кандидат који има више година радног искуства на позицији судије, односно тужиоца.

(4) У случају да се на јавни позив за избор за члана Савјета кандидује један кандидат, односно два кандидата у случају избора члана Савјета у име Републичког јавног тужилаштва и окружних тужилаштава, поновиће се јавни позив.

(5) У случају да се на поновљени јавни позив за избор за члана Савјета поново кандидује један кандидат, односно два кандидата у случају избора члана Савјета у име Републичког јавног тужилаштва и окружних тужилаштава, тај кандидат, односно кандидати, сматраће се изабраним без спровођења избора.

**Избор осталих чланова Савјета**

Члан 13.

(1) Предлагање и поступак избора чланова Савјета из члана 4. ст. 4. и 5. спроводи се у складу са овим законом и актима органа и служби надлежних за предлагање и избор.

(2) За члана Савјета не може бити бирано лице које је осуђено за кривично дјело на безусловну казну затвора од најмање шест мјесеци или за кривично дјело које га чини неподобним за обављање послова Савјета.

**Обавјештавање о извршеном избору**

Члан 14.

(1) Предсједник суда, односно главни тужилац одговоран за спровођење избора обавјештава Савјет о извршеном избору најкасније осам дана од дана одржавања избора.

(2) Уз обавјештење о изабраном члану Савјета доставља се детаљан извјештај о спроведеним изборима.

(3) Органи надлежни за избор члана Савјета у складу са одредбама члан 4. ст. 4. и 5. обавијестиће Савјет о извршеном избору најкасније 60 дана од дана достављања позива за избор.

**Поништавање избора**

Члан 15.

(1) Сваки кандидат, као сваки и судија и тужилац који учествује у гласању, има право поднијети приговор због неправилности у поступку кандидовања и избора члана Савјета.

(2) Правилником из члана 6. овог закона прописаће се шта се сматра неправилностима у смислу става 1. овог члана.

(3) Приговор се подноси предсједнику суда, односно главном тужиоцу који је одговоран за организацију избора.

(4) Приговор и писмено изјашњење уз приговор, предсједник суда, односно главни тужилац одговоран за организацију избора доставља Савјету без одлагања.

(5) Поступајући по приговору или на захтјев предсједника суда, односно главног тужиоца који је одговоран за организацију избора, Савјет може поништити изборе и објавити нови јавни позив.

(6) Савјет ће по службеној дужности поништити избор члана Савјета у случају да у поступку избора није поштована одлука Савјета из члана 8. овог закона, или ако на основу достављеног извјештаја из члана 14. став 2. утврди да је, у поступку кандидовања и избора чланова Савјета, било неправилности које су могле утицати на резултат избора.

**Скраћени рокови**

Члан 16.

У случају понављања избора, те у поступку замјене члана Савјета, Савјет може утврдити краће рокове за пријаву кандидата и спровођење избора од рокова прописаних овим законом.

**Поступак замјене члана Савјета**

Члан 17.

(1) Ако члану Савјета мандат престане прије истека времена на које је изабран, Савјет без одлагања, а најкасније у року од осам дана, објављује јавни позив, а органу надлежном за избор доставља обавјештење о потреби замјене члана Савјета.

(2) Ако није другачије прописано, на поступак замјене члана Савјета примјењују се одредбе о избору члана Савјета.

**ГЛАВА III**

**МАНДАТ ЧЛАНОВА САВЈЕТА**

**Мандат чланова Савјета**

Члан 18.

(1) Чланови Савјета, осим члана по положају, имају мандат од четири године и не могу бити поново изабрани на узастопни мандат.

(2) Лице може бити поново изабрано за члана Савјета након истека четири године од краја претходног мандата.

(3) Ако члану Савјета мандат престане прије истека времена на које је изабран, на његово мјесто, до истека започетог мандата, се бира други члан.

(4) Члан Савјета који је изабран као замјена у складу са ставом 3. овог члана може се кандидовати за још један узастопни мандат, уколико му је претходни мандат трајао краће од двије године.

(5) Члан Савјета може бити биран највише два мандата.

(6) За вријеме трајања мандата чланови Савјета не могу бити бирани на упражњене позиције у правосуђу.

**Почетак мандата члана Савјета**

Члан 19.

(1) Изабраним члановима Савјета мандат почиње тећи на дан истека мандата претходног састава Савјета.

(2) Мандат члана Савјета који се бира као замјена, у складу са чланом 17. овог закона, почиње тећи на дан када Савјет прими писмено обавјештење о избору.

**Престанак мандата члана Савјета**

Члан 20.

(1) Мандат члана Савјета престаје:

1) истеком периода на који је изабран,

2) престанком функције на основу које је члан именован у Савјет,

3) подношењем оставке,

4) у случају постојања сукоба интереса који за посљедицу има престанак мандата,

5) доношењем одлуке о разрјешењу члана Савјета у складу са чланом 23. овог закона,

6) уколико је правоснажно осуђен за кривично дјело,

7) у случају изрицања дисциплинске мјере у вршењу функције на основу које је изабран у Савјет, односно у вршењу функције или послова које обавља изван Савјета.

(2) У случају из става 1. тачка 3) овог члана мандат престаје наредног дана од дана пријема писмене оставке.

(3) У случају из става 1. тачка 4) овог члана мандат престаје подношењем пријаве на упражњену позицију у правосуђу.

(4) У случају из става 1. тачка 5) мандат престаје даном доношења одлуке о разрјешењу.

(5) У случају из става 1. т. 6) и 7) овог члана мандат престаје даном правоснажности осуђујуће пресуде, односно одлуке којом се изриче дисциплинска мјера.

**Престанак мандата предсједника и потпредсједника**

Члан 21.

(1) Мандат предсједника или потпредсједника престаје:

1) престанком мандата члана Савјета,

2) истеком мандата предсједника, односно потпредсједника,

3) подношењем оставке на функцију предсједника, односно потпредсједника Савјета,

4) одлуком Савјета о разрјешењу са функције предсједника, односно потпредсједника Савјета.

(2) У случају из става 1. т. 3) и 4) овог члана, мандат предсједника односно потпредсједника Савјета престаје наредног дана од дана пријема писмене оставке, односно даном доношења одлуке о разрјешењу са функције предсједника, односно потпредсједника.

**Привремено удаљење члана Савјета**

Члан 22.

(1) Члан Савјета се, по сили закона, привремено удаљава од вршења дужности у сљедећим случајевима:

1) уколико је привремено удаљен од вршења дужности на основу које је изабран или именован у Савјет, односно дужности коју обавља изван Савјета,

2) уколико је против њега одређен притвор,

3) уколико је против њега потврђена оптужница за кривично дјело.

(2) У случају привременог удаљења од вршења дужности у складу са ставом 1. овог члана одлуку о привременом удаљењу доноси предсједник Савјета, а ако се ради о предсједнику Савјета, одлуку доноси један од потпредсједника.

(3) Савјет може привремено удаљити од вршења дужности члана ако је против њега:

1) покренут поступак разрјешења са функције члана Савјета,

2) покренут дисциплински поступак,

3) покренута истрага у кривичном поступку.

(4) У случају покретања дисциплинског поступка против члана Савјета изабраног у складу са чланом 4. став 4. овог закона, органи надлежни за провођење тог поступка су дужни о томе информисати Савјет.

**Разрјешење члана Савјета**

Члан 23.

(1) Члан Савјета разрјешава се дужности у Савјету из сљедећих разлога:

1) у случају теже повреде дужности из члана 32. ст. 1, 3. и 4. и повреде члана 37. овог закона,

2) у случају одсуства са функције члана Савјета у трајању дужем од три мјесеца непрекидно, а у трајању дужем од шест мјесеци непрекидно уколико је одсуство узроковано тежом болешћу.

(2) Поступак разрјешења члана Савјета покреће се на основу приједлога или по службеној дужности.

(3) Сваки судија, тужилац или члан Савјета, који располаже информацијама о постојању разлога из става 1. овог члана може поднијети приједлог за покретање поступка разрјешења.

(4) Приједлог за покретање поступка разрјешења подноси се Савјету.

(5) Када прими приједлог, или када закључи да је потребно покренути поступак утврђивања чињеница у вези са околностима из става 1. овог члана, Савјет ће формирати посебну комисију, у којој већину чине чланови Савјета и која има задатак да утврди релевантне чињенице и предложи Савјету доношење одлуке.

(6) У комисији из става 5. овог члана, један члан је представник правосудне институције из које долази члан Савјета према којем се води поступак, а ако се поступак води према члану Савјета изабраном у складу са чланом 4. став 4. овог закона, једног члана комисије делегира орган надлежан за избор.

(7) Чланови комисије имају право на накнаду трошкова, у складу са Правилником о накнадама и наградама чланова Савјета који нису ангажовани у Савјету по основу пуног радног времена, комисија, радних тијела и стручњацима ангажованим од стране Савјета, који доноси Савјет.

(8) Формирање комисије и провођење поступка разрјешења детаљније се прописује Пословником.

(9) Одлуку о разрјешењу Савјет доноси двотрећинском већином гласова свих чланова Савјета.

(10) Одлука из става 9. овог члана садржи образложење.

**ГЛАВА IV**

**ПРЕДСЈЕДНИК И ПОТПРЕДСЈЕДНИЦИ**

**Предсједник и потпредсједници Савјета**

Члан 24.

(1) Савјет има предсједника и два потпредсједника, које бира Савјет.

(2) Предсједник и потпредсједници не могу бити припадници истог конститутивног народа, а највише један од њих може бити из реда осталих.

**Избор предсједника Савјета**

Члан 25.

(1) Предсједник Савјета бира се из реда чланова Савјета који су судије или тужиоци.

(2) Поступак избора предсједника Савјета детаљније се регулише Пословником о раду (у даљем тексту: Пословник).

**Потпредсједници Савјета**

Члан 26.

(1) Један потпредсједник Савјета бира се из реда чланова Савјета који су судије, а други из реда чланова Савјета који су тужиоци.

(2) Поступак избора потпредсједника Савјета детаљније се регулише Пословником.

**Мандат предсједника и потпредсједника Савјета**

Члан 27.

(1) Мандат предсједника Савјета траје четири године или до престанка његовог мандата из других разлога у складу са одредбом члана 21. овог закона, зависно од тога који од ова два датума раније наступи.

(2) Мандат потпредсједника Савјета траје до истека мандата предсједника или до истека или престанка мандата потпредсједника из других разлога у складу са одредбом члана 21. овог закона, зависно од тога који од ова два датума раније наступи.

**Дужности предсједника**

Члан 28.

(1) Предсједник Савјета има сљедеће дужности:

1) сазива сједнице Савјета, утврђује приједлог дневног реда и предсједава сједницама Савјета,

2) потписује одлуке Савјета,

3) представља Савјет,

4) организује и надзире свеукупан рад Савјета, те комисија и радних тијела које формира Савјет,

5) надзире рад Секретаријата,

6) врши друге дужности у складу са Законом, Пословником и другим актима Савјета.

(2) За вријеме одсуства, односно спријечености предсједника да обавља дужност, замјењује га један од потпредсједника, у складу са одлуком предсједника.

(3) Предсједник може одлуком пренијети одређене дужности и овлаштења из става 1. овог члана на потпредсједника Савјета или члана Савјета који је ради у Савјету са пуним радним временом.

(4) Предсједник може одредити другог члана Савјета да обавља његове дужности у периоду током којег ни предсједник ни потпредсједници не могу обављати своје дужности.

(5) Стручну и административну подршку предсједнику Савјета пружа Кабинет предсједника, а дјелокруг и начин рада Кабинета предсједника детаљније се регулише Правилником о унутрашњој организацији и систематизацији.

**Дужности потпредсједника**

Члан 29.

Осим дужности и овлаштења из члана 28. ст. 2. и 3. потпредсједници Савјета помажу предсједнику у вршењу његових дужности, руководе радом Судског, односно Тужилачког одјељења, те обављају друге задатке које им додјељује Савјет.

**Разрјешење предсједника**

Члан 30.

(1) Предсједник Савјета може бити разријешен са функције уколико не извршава дужности из члана 28. овог закона, или ове дужности не извршава на правилан, законит и ефикасан начин.

(2) Поступак разрјешења предсједника Савјета покреће се по приједлогу једне трећине чланова Савјета.

(3) У случају покретања поступка разрјешења предсједника, Савјет ће формирати комисију, од три члана Савјета, која ће утврдити чињенице везане за вршење дужности предсједника и презентовати их Савјету.

(4) Савјет одлуку о разрјешењу предсједника Савјета доноси двотрећинском већином гласова свих чланова.

(5) Одлука из става 4. овог члана садржи образложење.

**Разрјешење потпредсједника**

Члан 31.

(1) Потпредсједник Савјета може бити разријешен са функције уколико не извршава дужности из чл. 29, 41. и 42. овог закона, или ове дужности не извршава на правилан, законит и ефикасан начин.

(2) Поступак разрјешења потпредсједника Савјета покреће се по приједлогу једне трећине чланова Савјета.

(3) У случају покретања поступка разрјешења потпредсједника, Савјет ће формирати комисију, од три члана Савјета која ће утврдити чињенице везане за вршење дужности потпредсједника и презентовати их Савјету.

(4) Савјет одлуку о разрјешењу потпредсједника Савјета доноси двотрећинском већином гласова свих чланова.

(5) Одлука из става 4. овог члана садржи образложење.

**ГЛАВА V**

**ПРАВА И ОБАВЕЗЕ ЧЛАНОВА САВЈЕТА**

**Дужности члана Савјета**

Члан 32.

(1) Чланови Савјета дужни су редовно учествовати у раду Савјета, његових комисија и других радних тијела, те обављати задатке које им додјели Савјет.

(2) Поред предсједника и потпредсједника, сви чланови Савјета изабрани из реда судија и тужилаца ради у Савјету са пуним радним временом.

(3) Чланови Савјета у обављању својих дужности поступају независно и непристрано, те се придржавају Устава Босне и Херцеговине и Републике Српске, закона, Пословника, етичког кодекса и других подзаконских аката, као и одлука Савјета.

(4) По преузимању дужности у Савјету и за вријеме трајања мандата, члан Савјета је дужан пружити све информације и извјештаје релевантне за обављање дужности у Савјету на начин прописан законом и Пословником.

(5) Дужности чланова Савјета, као и опис послова чланова Савјета са пуним радним временом, детаљније се уређују одлукама и интерним актима Савјета.

(6) Дужности у Савјету оних чланова који нису у пуном радном времену ангажовани имају приоритет у односу на њихове редовне дужности.

(7) Савјет доноси етички кодекс по којем су дужни поступати чланови Савјета.

**Права чланова Савјета са пуним радним временом**

Члан 33.

(1) Предсједник, потпредсједници и чланови Савјета који раде у Савјету по основу пуног радног времена плату, накнаде, и друга права из радног односа остварују у Савјету у складу са законом који регулише плате и накнаде судија и тужилаца и то на сљедећи начин:

1) предсједник Савјета остварује права прописана за предсједника Врховног суда Републике Српске (у даљем тексту: Врховни суд) и главног републичког јавног тужиоца,

2) потпредсједник Савјета и члан Савјета у ради у Савјету са пуним радним временом остварују права прописана за судију Врховног суда и републичког тужиоца.

(2) Предсједник, потпредсједници и чланови Савјета са пуним радним временом остварују право на накнаду трошкова смјештаја, у складу са Правилником о трошковима смештаја чланова Савјета, којег доноси Савјет.

(3) За вријеме радног односа са пуним радним временом чланови Савјета су на одсуству са дужности у правосуђу, а њихов статус за вријеме трајања таквог одсуства мирује.

**Права осталих чланова Савјета**

Члан 34.

(1) Чланови који нису ангажовани у Савјету по основу пуног радног времена, имају право на:

1) одсуство са службене функције за вријеме обављања дужности у Савјету,

2) накнаду путних трошкова насталих усљед обављања дужности у Савјету,

3) награду за вршење дужности у Савјету.

(2) За вријеме трајања одсуства и става 1. тачка 1) овог члана чланови Савјета чија се плата обезбјеђује из средстава буџета имају право на плату и друге накнаде од свог послодавца.

(3) Накнаду и награду из става 1. т. 2) и 3) овог члана регулише Савјет Правилником из члана 23. став 7. овог закона и исплаћује из буџета Савјета.

**Имунитет**

Члан 35.

Чланови Савјета, те чланови комисија у оквиру Савјета, неће бити грађански одговорни за мишљења која су изразили или одлуке које су донијели у оквиру њихових службених дужности, осим за накнаду штете проузроковане незаконитим и неправилним радњама.

**Финансијски извјештаји чланова Савјета**

Члан 36.

Одредбе овог закона које регулишу подношење извјештаја о имовини примјењују се и на чланове Савјета.

**ГЛАВА VI**

**НЕСПОЈИВОСТ ФУНКЦИЈА И СУКОБ ИНТЕРЕСА ЧЛАНОВА САВЈЕТА**

**Неспојивост функције**

Члан 37.

Чланови Савјета и његових комисија, осим члана по положају, не смију обављати функцију нити било какву дужност у политичкој партији, као ни у удружењима или фондацијама повезаним са политичким партијама, те су дужни суздржати се од учествовања у активностима политичких партија.

**Сукоб интереса**

Члан 38.

(1) Сукоб интереса члана Савјета постоји:

1) када члан Савјета или његов крвни сродник у правој линији, брат и сестра, брат и сестра по оцу или мајци, стриц и синовица, ујак и сестричина, тетка и братић, тетка и сестрић и дјеца браће и сестара, као ни дјеца браће и сестара по оцу или мајци, те брачни и ванбрачни партнер, аплицира на упражњену позицију у правосуђу,

2) у осталим ситуацијама у којима чланови Савјета имају приватни интерес који утиче или може утицати на законитост, транспарентност, објективност и непристрасност у обављању њихове функције, односно у којима приватни интерес штети или може штетити јавном интересу или повјерењу грађана.

(2) Постојање и поступак утврђивања сукоба интереса члана Савјета детаљније су прописани Правилником о утврђивању сукоба интереса чланова Савјета, који доноси Савјет.

**ГЛАВА VII**

**ОРГАНИЗАЦИЈА САВЈЕТА**

**Поступање и одлучивање**

Члан 39.

(1) Савјет поступа и одлучује на пленарној сједници Савјета, на сједници Судијског и Тужилачког одјељења и путем дисциплинских органа и комисија.

(2) У поступку гласања чланови Савјета не могу бити суздржани.

**Пленарна сједница Савјета**

Члан 40.

(1) Пленарну сједницу Савјета чине сви чланови Савјета.

(2) На пленарној сједници Савјет поступа и одлучује о свим питањима из своје надлежности која овим законом нису повјерена Судском или Тужилачком одјељењу, дисциплинским органима и комисијама.

(3) На пленарној сједници Савјета кворум чини најмање девет присутних чланова, од чега најмање два члана из реда судија и најмање два члана из реда тужилаца.

(4) Савјет одлучује већином гласова свих присутних чланова Савјета, уколико није другачије прописано овим законом.

(5) У питањима у којима су гласови подијељени, глас предсједника Савјета је одлучујући.

**Судско одјељење**

Члан 41.

(1) Судско одјељење има пет чланова и чине га чланови Савјета изабрани у складу са чланом 4. ст. 2. и 6. овог закона.

(2) Судско одјељење има предсједавајућег и замјеника предсједавајућег.

(3) Потпредсједник Савјета из реда судија обавља дужност предсједавајућег Судског одјељења.

(4) Замјеника предсједавајућег Судског одјељења бирају, из реда судија, чланови Судског одјељења.

(5) Предсједавајући, а у његовом одсуству замјеник предсједавајућег, сазива и предсједава сједницама Судског одјељења.

(6) На сједницама Судског одјељења кворум чини најмање четири присутна члана.

(7) Судско одјељење одлучује већином гласова свих чланова, а да би се одлука сматрала донесеном за исту мора гласати најмање два члана Судског одјељења из реда судија.

(8) У питањима о којима су гласови подијељени глас предсједавајућег, односно замјеника предсједавајућег, је одлучујући.

(9) Судско одјељење предлаже Савјету ранг листу кандидата за именовање судија, те доноси друге одлуке у вези са поступком именовања судија када је то прописано овим законом.

**Тужилачкo одјељење**

Члан 42.

(1) Тужилачкo одјељење има пет чланова и чине га чланови Савјета изабрани у складу са чланом 4. ст. 3. и 6. овог закона.

(2) Тужилачко одјељење има предсједавајућег и замјеника предсједавајућег.

(3) Потпредсједник Савјета из реда тужилаца обавља дужност предсједавајућег Тужилачког одјељења.

(4) Замјеника предсједавајућег Тужилачког одјељења бирају, из реда тужилаца, чланови Тужилачког одјељења.

(5) Предсједавајући, а у његовом одсуству замјеник предсједавајућег, сазива и предсједава сједницама Тужилачког одјељења.

(6) На сједницама Тужилачког одјељења кворум чини најмање четири присутна члана.

(7) Тужилачко одјељење одлучује већином гласова свих чланова, а да би се одлука сматрала донесеном за исту мора гласати најмање два члана Тужилачког одјељења из реда тужилаца.

(8) У питањима о којима су гласови подијељени, глас предсједавајућег, односно замјеника предсједавајућег, је одлучујући.

(9) Тужилачко одјељење предлаже Савјету ранг листу кандидата за именовање тужилаца, те доноси друге одлуке у вези са поступком именовања тужилаца када је то прописано овим законом.

**Дисциплински органи**

Члан 43.

Надлежности у дисциплинском поступку проводе дисциплински органи формирани у складу са овим законом и то: Канцеларија дисциплинског тужиоца, Првостепена дисциплинска комисија и Другостепена дисциплинска комисија.

**Комисије и радна тијела**

Члан 44.

Савјет може, ради ефикаснијег извршавања задатака, оснивати комисије и друга радна тијела.

**Састав комисија и радних тијела**

Члан 45.

(1) У комисијама основаним у складу са чланом 44. овог закона већину чине чланови Савјета изабрани из реда судија и тужилаца.

(2) Састав и рад комисија и других радних тијела Савјета детаљније се уређује одлуком о оснивању.

(3) Приликом оснивања комисија и других радних тијела, примјењују се правила из члана 4. став 7. овог закона.

**Стручњаци**

Члан 46.

(1) Савјет може ангажовати судије, тужиоце, као и друга лица која су стручњаци из одређене области, а који нису чланови Савјета, да учествују у раду Савјета, као и комисија и других радних тијела Савјета.

(2) Лица ангажована у складу са ставом 1. овог члана немају право гласа у поступку доношења одлука, осим у случајевима предвиђеним овим законом.

(3) Стручњаци ангажовани од стране Савјета у складу са ставом 1. овог члана, имају право на накнаду трошкова и накнаду за рад, у складу са Правилником из члана 27. став 3. овог Закона.

**Секретаријат**

Члан 47.

(1) Стручне, финансијске и административне послове Савјета обавља Секретаријат Савјета.

(2) На запослене у секретаријату примјењује се Закон о државним службеницима, уколико овим законом није другачије прописано.

(3) Секретаријат Савјета има директора и замјеника директора, који су одговорни Савјету, којег именује и разрјешава Савјет, након проведене процедуре јавног конкурса у складу са Закон о државним службеницима на мандат од четири године и могу бити поново именовани у складу са поступком јавног конкурса.

(4) Директор је одговоран за свеукупно обављање стручних, финансијских и административних послова Секретаријата, за извршење буџета којег усваја Савјет, као и за остале послове о којима одлучи Савјет.

(5) Замјеник директора замјењује директора у његовом одсуству.

(6) Директор и замјеник директора имају право да присуствују свим сједницама Савјета као учесници без права гласа, те да на тражење Савјета изнесу своје мишљење о предметној тачки дневног реда.

**Запослени у Савјету**

Члан 48.

(1) На запослене у Савјету примјењује се Закон о државним службеницима, уколико овим законом није другачије прописано.

(2) Конкурсна процедура и избор запослених у Савјету проводи се у складу са Законом о државним службеницима.

(3) За чланове комисије из члана 34. став. 1. Закона о државним службеницима Републике Српске, испред Савјета бирају се три члана и то:

1) три члана Савјета која Савјет изабере за избор директора, замјеника директора и главног дисциплинског тужиоца,

2) члан Савјета којег Савјет изабере, директор и замјеник директора за избор запослених у Секретаријату,

3) два члана Савјета којег Савјет изабере и главни дисциплински тужилац односно лице које он овласти за избор запослених у Канцеларији дисциплинског тужиоца.

**ГЛАВА VIII**

**НАДЛЕЖНОСТИ САВЈЕТА**

**Надлежност**

Члан 49.

Савјет има сљедеће надлежности:

1) именује судије, укључујући предсједнике судова и судије поротнике у све судове на територији Републике Српске са изузетком Уставног суда Републике Српске,

2) именује главне тужиоце, замјенике главног тужиоца и тужиоце у сва тужилаштва на територији Републике Српске,

3) одлучује о приговорима у поступку оцјењивања судија и тужилаца,

4) даје приједлоге предсједнику Републике у вези са њиховим предлагањем и избором судија Уставног суда,

5) одлучује о престанку мандата судија, тужилаца, предсједника судова, главних тужилаца и замјеника главних тужилаца,

6) прима притужбе против судија и тужилаца, води дисциплинске поступке, утврђује дисциплинску одговорност и изриче дисциплинске мјере судијама, судијама поротницима, и тужиоцима и одлучује о жалбама у дисциплинским поступцима,

7) одлучује о привременом удаљењу од вршења дужности судија, судија поротника, и тужилаца,

8) надзире стручно усавршавање судија и тужилаца и Савјетује Центар за едукацију судија и јавних тужилаца Републике Српске,

9) одређује минималан обим стручног усавршавања који сваки судија и тужилац мора остварити у току године,

10) одређује почетну обуку за особе које су изабране за судије или тужиоце и надзире остваривање такве обуке,

11) одобрава годишњи план рада управног одбора Центра за едукацију судија и јавних тужилаца Републике Српске (у даљем тексту: Центар) у дијелу који се односи на почетну обуку и стручно усавршавање судија и тужилаца,

12) одлучује о питањима неспојивости других дужности које судије и тужиоци обављају са дужностима судија и тужилаца,

13) одлучује о привременом упућивању судија и тужилаца у други суд или тужилаштво,

14) одлучује о одсуствима судија и тужилаца,

15) учествује, према властитој оцјени, у процесу израде годишњих буџета за судове и тужилаштва,

16) даје приједлоге, према властитој оцјени, у вези са годишњим буџетом предложеним од стране судова и тужилаштва,

17) даје и износи, према властитој оцјени, приједлоге за измјену буџета предложеног од стране Владе Републике Српске за судове и тужилаштва,

18) прикупља и анализира извјештаје, као и потребне информације о буџету и приходима за судове и тужилаштва како би се обезбиједили статистички подаци за ефикасан рад судова и тужилаштава,

19) залаже се за адекватно и континуирано финансирање судова и тужилаштава у Републици Српској,

20) учествује у изради нацрта и одобрава правилнике о пословању за судове и тужилаштва у Републици Српској,

21) савјетује судове и тужилаштва о одговарајућим и ефикасним техникама и поступцима у вези са буџетом, управљањем и руковођењем и иницира едукацију у том погледу,

22) покреће, надгледа и координира пројекте који се односе на побољшање питања везаних за управљање судовима и тужилаштвима, укључујући тражење финансијских средстава из домаћих и међународних извора,

23) прописује критеријуме и поступак за оцјењивање рада судија и тужилаца.

24) врши оцјењивање предсједника Врховног суда и главног републичког тужиоца.

25) утврђује критеријуме за рад судова и тужилаштава;

26) води, координира, надгледа и одобрава успостављање и кориштење информационе технологије у судовима и тужилаштвима да би се у том погледу постигла и одржала униформност у судовима и тужилаштвима у цијелој Републици, те судови и тужилаштва могу уводити аутоматизоване системе праћења и регистрације предмета или сличне системе укључујући системе подршке и похрањивања података, само уз претходно одобрење Савјета,

27) утврђује број судија, тужилаца и замјеникâ главног тужиоца за судове и тужилаштва из његове надлежности, након консултација са предсједником суда или главним тужиоцем и Министарством правде (у даљем тексту: Министарство),

28) прикупља информације и води документацију о професионалном статусу судија и тужилаца, укључујући датум њиховог именовања и престанка функције, статистичке податке који се односе на њихове радне резултате, те остале информације које Савјет сматра битним за рад предсједника судова, главних тужилаца и замјеника главних тужилаца, судија и тужилаца,

29) прикупља и анализира извјештаје о имовини и интересима судија и тужилаца,

30) даје мишљење о притужбама које поднесе судија или тужилац који сматра да су његова права утврђена овим или другим законом, или његова независност, угрожени,

31) даје мишљење о нацртима закона, прописа и о важним питањима која могу утицати на правосуђе, даје иницијативе за доношење закона и других прописа и даје смјернице судовима и тужилаштвима из надлежности Савјета,

32) доноси етичке кодексе судија и тужилаца,

33) врши друга овлаштења утврђена овим законом.

**Примјена надлежности**

Члан 50.

(1) Савјет има законом утврђене надлежности у односу на судове и тужилаштва у Републици Српској изузев Уставног суда Републике Српске (у даљем тексту: Уставни суд).

(2) У односу Уставни суд Републике Српске Савјет има надлежности искључиво у складу са одредбама члана 49. тачка 4) овог закона.

**Обавеза да се поступи у складу са упитом и захтјевима**

Члан 51.

(1) Судови, тужилаштва, републички органи, правна лица и други органи и организације, као и судије, предсједници судова, тужиоци, главни тужиоци и замјеници главног тужиоца, судије поротници и запослени судова и тужилаштава, дужни су поступити у складу са захтјевима Савјета у погледу давања информација, докумената и другог материјала у вези са вршењем надлежности Савјета.

(2) Поступајући судија, односно тужилац дужан је да Савјету, без одлагања, достави информације о кривичној осуди судије или тужиоца која представља дисциплински прекршај или основ за престанак мандата, као и информације о околностима које су основ за обавезно или дискреционо привремено удаљење са дужности судије или тужиоца или за престанак мандата.

(3) Доставу информација из става 1. овог члана обавезан је осигурати предсједник суда, односно главни тужилац, уколико су му те информације познате.

**ГЛАВА IX**

**АКТИ, БУЏЕТ И ГОДИШЊИ ИЗВЈЕШТАЈ**

**Подзаконски акти**

Члан 52.

(1) Савјет доноси Пословник којим се уређују питања предвиђена овим законом, као и друга питања важна за пословање и организацију Савјета, који се објављује у „Службеном гласнику Републике Српске“.

(2) Савјет доноси правилнике и подзаконске акте прописане овим законом, као и друге акте потребне за рад Савјета.

**Годишњи буџет**

Члан 53.

(1) Савјет, има свој буџет, који је саставни дио буџета Републике Српске.

(2) Нацрт буџета израђује Савјет у складу са Законом о буџетском систему Републике Српске.

(3) Нацрт буџета доставља се министарству ради давања евентуалних сугестија и приједлога.

**Донаторска средства**

Члан 54.

(1) Савјет може примати средства од међународних донатора за оперативни буџет Савјета, као и за посебне пројекте реформе правосуђа изван оперативног буџета Савјета.

(2) Средства из става 1. овог члана се уплаћују се на рачун јавних прихода Републике Српске и троше се по налогу директора Секретаријата, а у складу с прописима о извршењу донаторских средстава које доноси Савјет и условима уговора о донацији са донатором.

**Годишњи извјештај**

Члан 55.

(1) Годишњи извјештај Савјета садржи информације о активностима Савјета као и информације о стању у судовима и тужилаштвима, укључујући и препоруке за његово побољшање.

(2) Годишњи извјештај Савјет доставља, најкасније до 1. маја текуће године за претходну годину Народној скупштини Републике Српске, на разматрање.

(3) Годишњи извјештај Савјет доставља министарству у сврху информисања.

(4) Извјештај се објављује и на интернет страници Савјета.

(5) Предсједник Савјета, пред органима из става 2. овог члана, на њихов позив, образлаже годишњи извјештај, те даје појашњења и одговоре на питања која се односе на извјештај.

**ГЛАВА X**

**УСЛОВИ И МАНДАТ ЗА ВРШЕЊЕ СУДИЈСКЕ И ТУЖИЛАЧКЕ ФУНКЦИЈЕ**

**Моралне и друге квалитети и способности судија и тужилаца**

Члан 56.

Судије и тужиоци су особе које се одликују професионалном непристрасношћу, високим моралним квалитетима и доказаним стручним способностима, те испуњавају опште и посебне услове за именовање судије или тужиоца.

**Општи услови**

Члан 57.

Општи услови:

1) да је држављанин Босне и Херцеговине,

2) да испуњава опште здравствене услове да обавља послове судије, односно тужиоца,

3) да има диплому правног факултета из Босне и Херцеговине или бивше СФРЈ до 6. априла 1992. године, или неког другог правног факултета, под условом да је диплома коју је издао тај факултет нострификована у складу са законом,

4) да има положен правосудни испит у Босни и Херцеговини или у бившој СФРЈ до 6. априла 1992. године или у некој другој држави, под условом да је увјерење о положеном правосудном испиту нострификовано у складу са законом,

5) да није осуђиван за кривично дјело на безусловну казну затвора од најмање шест мјесеци или за кривично дјело које га чини неподобним за обављање послова судије или тужиоца.

**Посебни услови за именовање на позицију судије**

Члан 58.

(1) За судију основног суда може бити именовано лице које, осим услова из члана 57. овог закона, има најмање три године искуства у раду на правним пословима, након положеног правосудног испита.

(2) За судију окружног и окружног привредног суда може бити именовано лице које, осим услова из члана 57. овог закона, има најмање пет година искуства у раду на пословима судије, тужиоца, адвоката или другог релевантног правног искуства, након положеног правосудног испита.

(3) За судију Вишег привредног суда може бити именовано лице које, осим услова из члана 57. овог закона, има најмање шест година искуства на пословима судије, тужиоца, адвоката или другог релевантног правног искуства, након положеног правосудног испита.

(4) За судију Врховног суда може бити именовано лице које, осим услова из члана 57. овог закона, има најмање осам година искуства у раду на пословима судије, тужиоца, адвоката или другог релевантног правног искуства, након положеног правосудног испита.

**Посебни услови за именовање на позицију тужиоца, главног тужиоца и замјеника главног тужиоца**

Члан 59.

(1) За окружног тужиоца може бити именовано лице које осим услова из члана 57. овог закона има најмање три године искуства у раду на правним пословима након положеног правосудног испита.

(2) За главног окружног тужиоца и замјеника главног окружног тужиоца може бити именовано лице које осим услова из члана 57. овог закона има најмање пет година искуства у раду као судија, тужилац, адвокат или друго релевантно правно искуство након положеног правосудног испита, као и доказане руководне и организационе способности битне за рад тог тужилаштва.

(3) За републичког тужиоца може бити именовано лице које осим услова из члана 57. овог закона има најмање пет година искуства у раду као судија, тужилац, адвокат или друго релевантно правно искуство након положеног правосудног испита.

(4) За главног републичког тужиоца и замјеника главног републичког тужиоца може бити именовано лице које осим услова из члана 57. овог закона има најмање осам година искуства у раду као судија, тужилац, адвокат или друго релевантно правно искуство након положеног правосудног испита, као и доказане руководне и организационе способности битне за рад тог тужилаштва.

**Мандат судија и тужилаца**

Члан 60.

Судије и тужиоци се именују на мандат неограниченог трајања, с тим да им мандат престаје у случају смрти, подношења оставке, навршења старосне доби прописане овим законом за обавезан одлазак у пензију, трајног губитка способности за вршење дужности, осуде за кривично дјело којом се изриче казна затвора, или разрјешења са дужности из разлога утврђених овим законом.

**Подобност**

Члан 61.

(1) У поступцима из члана 62. овог закона неће се узимати у разматрање пријаве:

1) лица у односу на које трају правне посљедице изречене дисциплинске мјере из члана 161. овог закона,

2) чланова Савјета супротно забрани из члана 18. став 6. овог закона,

3) кандидата који се пријавио за суд, односно тужилаштво у којем је на позицији носиоца правосудне функције запослен његов крвни сродник у правој линији без ограничења, у побочној линији до четвртог степена или брачни, односно ванбрачни друг или сродник по тазбини, односно сродник ванбрачног друга, до другог степена.

(2) У поступцима из члана 62. овог закона Савјет узима у обзир информације које су релевантне за оцјену да ли кандидат посједује карактеристике из члана 56. овог закона.

**ГЛАВА XI**

**ОСНОВНЕ ОДРЕДБЕ О ПОСТУПКУ ПОПУЊАВАЊА УПРАЖЊЕНИХ ПОЗИЦИЈА**

**Попуњавање упражњених позиција**

Члан 62.

(1) Упражњена мјеста судија, тужилаца и замјеника главног тужиоца попуњавају се путем премјештаја, те интерног и јавног конкурса.

(2) Упражњене позиције предсједника суда и главног тужиоца попуњавају се путем интерног конкурса у оквиру суда, односно тужилаштва, или изузетно путем интерног конкурса у оквиру правосуђа, или одлуком о поновном именовању, под условима прописаним овим законом.

**Заступљеност**

Члан 63.

У поступку премјештаја и у поступку именовања, на основу интерног или јавног конкурса, Савјет примјењује одговарајуће уставне одредбе којима се уређују једнака права и заступљеност конститутивних народа и осталих, те води рачуна о постизању једнакости полова.

**Подзаконско регулисање**

Члан 64.

(1) Поступак премјештаја, интерног и јавног конкурса, укључујући и руководеће позиције, у дијелу који није регулисан овим законом, детаљније се уређује Правилником о премјештају, којег доноси Савјет, као и другим актима Савјета донесеним у складу са овим законом.

(2) Савјет доноси посебно упутство за процјену способности, карактеристика или вјештина кандидата садржаних у критеријумима прописаним овим законом који се испитују на разговору.

**Одлука о премјештају и именовању**

Члан 65.

(1) Одлука о премјештају и именовању садржи образложење.

(2) Одлука из става 1. овог члана објављује се у „Службеном гласнику Републике Српске“, а доставља се судији односно тужиоцу на којег се односи, те суду односно тужилаштву у који је премјештен или именован.

(3) Савјет обавјештава кандидате о донесеној одлуци о премјештају или именовању објављивањем обавјештења на интернет страници Савјета.

(4) Обавјештење о премјештају, односно именовању доставља се министарству и Центру.

**Поништавање одлуке о премјештају или именовању**

Члан 66.

(1) Савјет ће поништити одлуку о премјештају или именовању ако именовани не преузме дужност у временском року који је одређен у складу овим законом.

(2) Савјет може, прије него што именовани преузме дужност, поништити одлуку о премјештају или именовању ако добије податке који би, да су били познати у вријеме премјештаја, односно именовања представљали разлог да Савјет не донесе одлуку о премјештају или именовању.

(3) Ако Савјет поништи одлуку о премјештају или именовању у поступку интерног конкурса на ту дужност може именовати другог кандидата са листе у складу са одредбама овог закона.

(4) Ако Савјет поништи одлуку о именовању у поступку јавног конкурса на ту дужност именује се кандидат са листе у складу са одредбама овог закона.

**ГЛАВА XII**

**ПОСТУПАК И КРИТЕРИЈУМИ ЗА ПРЕМЈЕШТАЈ И ИМЕНОВАЊЕ СУДИЈА И ТУЖИЛАЦА**

**1. Органи за спровођење поступка премјештаја и именовања**

**Предлагање кандидата**

Члан 67.

Судско и тужилачко одјељење предлажу кандидате за упражњена мјеста у судовима и тужилаштвима.

**Комисије за обављање разговора**

Члан 68.

(1) Одјељења, у складу са Правилником о избору и саставу комисија и радних тијела Савјета, именују комисије од три члана одјељења, који обављају разговоре с кандидатима на јавном и интерном конкурсу и бодују успјех кандидата на разговору.

(2) Већину чланова комисије из става 1. овог члана која обавља разговор са кандидатима за позицију судије чине судије.

(3) Већину чланова комисије из става 1. овог члана која обавља разговор са кандидатима за позицију тужиоца чине тужиоци.

**2. Премјештај**

**Премјештај**

Члан 69.

(1) Савјет једном у двије године објављује:

1) листу упражњених судијских позиција и позив судијама који желе бити премјештени на неку од упражњених позиција у суду истог или нижег нивоа;

2) листу упражњених тужилачких позиција и позив тужиоцима који желе бити премјештени на неку од упражњених позиција у тужилаштву истог или нижег нивоа.

(2) Листом и позивом из става 1. овог члана, који се објављују на интернет страници Савјета и доставља електронском поштом свим судовима и тужилаштвима, биће обухваћено до 70% упражњених позиција у једном суду, односно тужилаштву, према плану којег претходно утврди Савјет.

(3) Позиција истог нивоа је позиција за коју су прописани исти посебни услови, а позиција нижег нивоа је позиција за коју су прописани блажи посебни услови.

(4) Након утврђивања листе упражњених позиција, а прије објаве позива, Савјет ће затражити од руководилаца судова из члана 58. ст. 1. до 4. овог закона, чије ће позиције бити обухваћене премјештајем, да се писмено изјасне у погледу потреба за судијама одређене специјализације.

(5) Уколико је утврђена потреба за именовањем судије одређене специјализације, у складу са ставом 4. овог члана, ова околност ће се назначити у позиву.

(6) На позив се могу пријавити судије, односно тужиоци који:

1) су провели најмање пет година на позицији на којој се налазе у тренутку објаве позива;

2) имају радно искуство на одређеном реферату уколико је у односу на суд за који се пријављују утврђена потреба за судијом одређене специјализације.

**Критеријуми за премјештај**

Члан 70.

(1) У поступку премјештаја примјењују се сљедећи критеријуми:

1) посљедња оцјена рада;

2) дужина стажа у правосуђу;

3) вријеме проведено на позицији са које конкурише.

(2) Начин бодовања критеријумима из става 1. овог члана детаљније се регулише Правилником о бодовању, при чему бодови додијељени за оцјену рада чине најмање двије трећине од укупног броја бодова (или 60% од укупног броја бодова).

(3) Поред критеријумима из става 1. овог члана, приликом предлагања и доношења одлуке о премјештају, у обзир ће се узети:

1) личне или породичне околности судије или тужиоца које премјештај чине оправданим;

2) све околности које су релевантне за процјену карактеристика и подобности кандидата.

**Поступак премјештаја**

Члан 71.

Поступак премјештаја проводи надлежно одјељење који прегледа пристигле пријаве, те утврђује ранг листу кандидата са приједлогом кандидата за премјештај.

**Одлука о премјештају**

Члан 72.

(1) На основу ранг листе кандидата са приједлогом, Савјет доноси одлуку о премјештају.

(2) Премјештени судија, односно тужилац дужност преузима на дан који одреди Савјет, при чему рок за преузимање дужности не може бити краћи од 30 дана, од дана доношења одлуке о премјештају.

(3) Савјет може одгодити, односно промијенити датум преузимања дужности судије или тужиоца, из сљедећих разлога:

1) ако је то потребно да би се провјерили подаци из члана 61. став 2. овог закона;

2) ако премјештен судија или тужилац из оправданих разлога не може преузети дужност на одређени датум.

**3. Поступак интерног конкурса**

**Објава интерног конкурса**

Члан 73.

(1) Интерни конкурс се објављује на интернет страници Савјета и доставља електронском поштом свим судовима и тужилаштвима.

(2) Прије објављивања интерног конкурса, Савјет ће затражити од предсједника судова из члана 58. ст. 1. до 4. овог закона чије ће позиције бити обухваћене конкурсом, да се писмено изјасне у погледу потреба за судијом одређене специјализације.

(3) Уколико је утврђена потреба за именовањем судије одређене специјализације, у складу са ставом 2. овог члана, у интерном конкурсу ће се назначити ова околност.

(4) На интерни конкурс се могу пријавити судије и тужиоци који:

1) испуњавају посебне услове прописане за позицију на коју се пријављују;

2) су провели најмање једну године на позицији на којој се налазе у тренутку објаве интерног конкурса;

3) имају радно искуство на одређеном реферату уколико је у односу на суд за који се пријављују утврђена потреба за судијом одређене специјализације.

**Поступак интерног конкурса**

Члан 74.

Поступак интерног конкурса обухвата обављање разговора са кандидатима, те бодовање, рангирање и предлагање кандидата.

**Критеријуми у поступку интерног конкурса**

Члан 75.

(1) У поступку интерног конкурса примјењују се сљедећи критеријуми:

1) оцјена рада;

2) способност да стручно, одговорно, независно и непристрасно обавља функцију;

3) дужина рада у правосуђу и вријеме проведено на позицији са које кандидат конкурише;

4) стручно усавршавање, објављивање научних радова и друге активности у струци.

(2) За кандидате за позиције за које је као посебан услов прописно најмање осам година радног искуства критеријуми из става 1. тачка 1) овог члана утврђује се на основу посљедње три оцјене рада.

(3) За кандидате за позиције за које је као посебан услов прописно најмање пет година радног искуства критеријуми из става 1. тачка 1) овог члана утврђује се на основу посљедње двије оцјене рада.

(4) За кандидате за позиције за које је као посебан услов прописно до три година радног искуства критеријуми из става 1. тачка 1) овог члана утврђује се на основу посљедње оцјене рада.

**Бодовање критеријумима у интерном конкурсу**

Члан 76.

Начин бодовања критеријума из члана 75. детаљније се регулише Правилником из члана 70. став 2. овог закона, којим се прописује:

1) укупан број бодова који се може остварити у конкурсној процедури;

2) максималан број бодова који се може додијелити по сваком критеријуму, при чему бодови додијељени за оцјену рада чине најмање двије трећине од укупног броја бодова;

3) минималан успјех којег кандидат мора остварити да би био предложен.

**Разговор**

Члан 77.

(1) Кандидати који испуњавају посебне услове прописане овим законом за именовање на позицију на коју се пријављују, и који имају одговарајућу оцјену рада дефинисану Правилником из члана 70. став 2. овог закона, позивају се на разговор.

(2) Разговор са кандидатима обавља комисија из члана 68. овог закона.

(3) Комисија бодује успјех кандидата на разговору, те доставља листу кандидата надлежном одјељењу.

**Рангирање и предлагање у интерном конкурсу**

Члан 78.

(1) У складу са Правилником из члана 70 став 2. овог закона, надлежно одјељење врши укупно бодовање и рангирање кандидата, те доставља Савјету ранг листу са образложеним приједлогом за именовање.

(2) Приликом предлагања кандидата надлежно одјељење се придржава редослиједа кандидата на ранг листи успјешних кандидата.

(3) Надлежно одјељење може одступити од редослиједа на ранг листи успјешних кандидата узимајући у обзир:

1) околности које су релевантне за процјену подобности кандидата;

2) потребу осигурања адекватне националне и полне заступљености у смислу члана 63. овог закона.

**Одлука о именовању у интерном конкурсу**

Члан 79.

(1) На основу ранг листе кандидата са приједлогом, Савјет доноси одлуку о именовању.

(2) Именовани преузима дужност на дан који одреди Савјет, при чему рок за преузимање дужности не може бити краћи од 30 дана, од дана доношења одлуке о именовању.

(3) Савјет може одгодити, односно промијенити датум преузимања дужности судије или тужиоца, из сљедећих разлога:

1) ако је то потребно да би се провјерили подаци из члана 56. овог закона;

2) ако именовани из оправданих разлога не може преузети дужност на одређени датум.

**4. Јавни конкурс**

**Објављивање јавног конкурса**

Члан 80.

Јавни конкурс објављује се у једним дневним новинама у Републици Српској, као и на интернет страници Савјета.

**Фазе јавног конкурса**

Члан 81.

(1) Поступак јавног конкурса обухвата квалификационо тестирање, писмено тестирање, разговор са кандидатима, утврђивање листе успјешних кандидата и предлагање кандидата.

(2) Квалификационо и писмено тестирање проводи се под шифром, односно у поступку оцјењивања квалификационог и писменог теста оцјењивачи не могу знати идентитет тестираних кандидата.

(3) Питања у вези са квалификационим и писменим тестирањем која нису уређена овим законом детаљније се уређују Правилником о квалификационом и писменом тестирању, којег доноси Савјет.

**Критеријуми у поступку јавног конкурса**

Члан 82

(1) У поступку јавног конкурса примјењују се сљедећи критеријуми:

1) познавање прописа релевантних за обављање функције судије, односно тужиоца, као и њихове примјене;

2) способност анализирања и рјешавања правних проблема;

3) способност да одговорно, независно и непристрасно обавља функцију на коју се пријавио;

4) познавање принципа судске, односно тужилачке етике и разумијевање њиховог значаја;

5) мотивисаност, комуникативност и способност презентовања;

6) релевантност претходног радног искуства за обављање послова судије односно тужиоца;

7) стручно усавршавање, објављивање научних радова и друге стручне активности.

(2) Критеријуми из става 1. овог члана провјеравају се кроз квалификационо тестирање, писмено тестирање, те разговор са кандидатима, на начин прописан овим законом и подзаконским актом Савјета.

**Квалификационо тестирање**

Члан 83.

(1) Квалификационим тестирањем кандидата провјерава се познавање прописа релевантних за обављање функције судије, односно тужиоца, по областима регулисаним Правилником из члана 81. став 3. овог закона, те познавање принципа судијске односно тужилачке етике.

(2) На квалификационо тестирање позивају се кандидати који испуњавају опште и посебне услове прописане овим законом за именовање на позицију на коју су се пријавили.

**Писмено тестирање**

Члан 84.

(1) Кандидати који задовоље на квалификационом тестирању позивају се на писмени тест.

(2) На писменом тесту, кроз израду најмање једне писане радње, провјерава се познавање прописа релевантних за обављање функције судије, односно тужиоца, као и њихове примјене, по областима регулисаним Правилником из члана 81. став 3. овог закона, те способност анализирања и рјешавања правних проблема.

**Разговор са кандидатима**

Члан 85.

(1) Кандидат који задовољи на писменом тестирању позива се на разговор, на којем се утврђују критеријуми из члана 82. став 1. тач. 2, 3, 4, 5, 6 и 7 овог закона.

(2) Комисија из члана 68. овог закона обавља разговор са кандидатима и бодује њихов успјех на разговору.

**Информације за процјену подобности**

Члан 86.

(1) За кандидате који су рангирани на листи успјешних кандидата Савјет узима у обзир информације неопходне за оцјену карактеристика прописаних у члану 56. овог закона као што су подаци о кривичним осудама, укључујући и осуде које су брисане из казнене евиденције, податке о изреченим дисциплинским мјерама односно повредама службене дужности као и друге релевантне информације.

(2) У поступку јавног конкурса, кандидат је дужан навести податке о околностима из претходног става.

**Бодовање у јавном конкурсу**

Члан 87.

Начин оцјењивања и бодовања квалификационог и писменог тестирања, те обављеног разговора детаљније се регулише Правилником из члана 70. став 2. овог закона, којим се прописује:

1) укупан број бодова који се може остварити у конкурсној процедури;

2) максималан број бодова који се може додијелити по свакој фази поступка, при чему бодови остварени на квалификационом и писменом тестирању чине најмање двије трећине од укупног броја бодова;

3) минималан успјех, по свакој фази поступка и укупно, који сваки од кандидата треба остварити да би био рангиран на листи успјешних кандидата.

**Формирање листе успјешних кандидата**

Члан 88.

(1) Надлежно одјељење формира листу успјешних кандидата на основу резултата квалификационог и писменог тестирања, те обављеног разговора.

(2) Формирана листа успјешних кандидата траје до објаве наредног јавног конкурса.

(3) Кандидати који у поступку јавног конкурса буду рангирани на листи успјешних кандидата, неће бити позивани на квалификационо и писмено тестирање и разговор у наредне три године, уколико се у том периоду поново пријаве на јавни конкурс, осим ако у пријави на конкурс не назначе да желе бити поново тестирани.

(4) У поступку бодовања кандидата из става 3. овог члана, који нису поново тестирани, у обзир се узима успјех на квалификационом и писменом тестирању и разговору којег су претходно остварили.

(5) Најбоље рангирани кандидати имају право избора суда или тужилаштва у које желе бити именовани, те је њихов избор обавезујући приликом попуњавања упражњених позиција у том суду или тужилаштву, изузев у случају потребе осигурања адекватне националне и полне заступљености у смислу члана 63. овог закона.

(6) Уколико се више кандидата из реда најбоље рангираних опредијели за исти суд, односно тужилаштво, предност се остварује према постигнутом рангу.

(7) Савјет Правилником из члана 70. став 2. овог закона дефинише минималан успјех који је потребно остварити да би се кандидат сматрао најбоље рангираним.

**Предлагање кандидата у јавном конкурсу**

Члан 89.

(1) Када позиција судије или тужиоца у одређеном суду или тужилаштву остане упражњена, предлаже се именовање кандидата са листе успјешних кандидата према оствареном рангу.

(2) Приликом предлагања кандидата, поред остварених бодова, односно ранга на листи успјешних кандидата, надлежно одјељење узима у обзир:

1) потребу осигурања адекватне националне и полне заступљености у смислу члана 63. овог закона;

2) преференце најбоље рангираних кандидата у погледу суда, односно тужилаштва у које желе бити именовани;

3) све околности које су релевантне за процјену основних карактеристика и подобности кандидата из члана 61. став 2. овог закона.

(3) Од кандидата који је предложен за именовање у одређени суд или тужилаштво затражиће сагласност са приједлогом.

(4) Уколико се кандидат не сагласи са приједлогом, помјера се на дно листе успјешних кандидата, осим ако је у питању један од три најбоље рангирана кандидата.

(5) У случају из става 4. овог члана предлаже се наредни кандидат са листе успјешних кандидата, узимајући у обзир и околности из става 2. овог члана.

**Одлука о именовању у јавном конкурсу**

Члан 90.

(1) Савјет доноси одлуку о именовању, на основу приједлога у складу са чланом 89. овог закона.

(2) Именовани преузима дужност на дан који одреди Савјет.

(3) Савјет може одгодити, односно промијенити датум преузимања дужности судије или тужиоца, из сљедећих разлога:

1) ако је то потребно да би се провјерили подаци из члана 56. овог закона;

2) ако именовани из оправданих разлога не може преузети дужност на одређени датум.

**Свечана изјава**

Члан 91.

(1) Прије преузимања дужности, судије и тужиоци именовани у поступку јавног конкурса дају свечану изјаву која гласи: ”Изјављујем да ћу обављати своју дужност у складу са Уставом и законом, да ћу доносити одлуке по свом најбољем знању, савјесно, одговорно и непристрасно у циљу провођења владавине права, и да ћу штитити слободе и права појединаца загарантована Уставом Републике Српске и Уставом Босне и Херцеговине.”

(2) Свечана изјава даје се усмено, пред предсједником Савјета или чланом Савјета којег овласти предсједник Савјета, те стављањем потписа на изјаву.

**5. Попуњавање позиција у Врховном суду**

**Попуњавање позиција у Врховном суду**

Члан 92.

(1) Упражњене позиције у Врховном суду, попуњавају се путем интерног конкурса у складу са одредбама чланова 73-79. овог закона или путем јавног конкурса.

(2) Јавни конкурс се објављује у једним дневним новинама у Републици Српској, као и на интернет страници Савјета.

(3) Поступак јавног конкурса обухвата квалификационо тестирање, писмено тестирање, разговор са кандидатима, утврђивање листе успјешних кандидата и предлагање кандидата.

**Фазе јавног конкурса за позиције у Врховном суду**

Члан 93.

(1) Квалификационим тестирањем кандидата провјерава се познавање прописа релевантних за обављање функције судије Врховног суда, по областима регулисаним Правилником из члана 81. став 3. овог закона, те познавање принципа судијске етике.

(2) На писменом тесту, кроз израду најмање једне писане радње, провјерава се познавање прописа релевантних за обављање функције судије Врховног суду, као и њихове примјене, по областима регулисаним Правилником из члана 81. став 3. овог закона, те способност анализирања и рјешавања правних проблема.

(3) На квалификационо тестирање позивају се кандидати који испуњавају основне и посебне услове прописане овим законом за именовање на позицију на коју су се пријавили, а на писмено тестирање позивају се кандидати који задовоље на квалификационом тестирању.

(4) Квалификационо и писмено тестирање проводи се у складу са одредаба овог Закона.

(5) Кандидат који задовољи на писменом тестирању позива се на разговор којег обавља комисија из члана 68. овог закона.

**Предлагање кандидата у поступку јавног конкурса за позиције у Врховном суду**

Члан 94.

(1) У складу са Правилником из члана 70. став 2. овог закона, надлежно одјељење врши укупно бодовање и рангирање кандидата, те доставља Савјету ранг листу са образложеним приједлогом за именовање.

(2) Приликом предлагања кандидата, поред остварених бодова, односно ранга на листи успјешних кандидата, надлежно одјељење узима у обзир:

1) све околности које су релевантне за процјену карактеристика и подобности кандидата;

2) потребу осигурања адекватне националне и полне заступљености у смислу члана 63. овог закона.

**Сходна примјена одредаба о јавном конкурсу**

Члан 95.

Чл. 86, 87, 90. и 91. овог закона примјењују се и у поступку јавног конкурса за попуњавање позиција у Врховном суду.

**ГЛАВА XIII**

**УСЛОВИ, ПОСТУПАК И КРИТЕРИЈУМИ ЗА ИМЕНОВАЊЕ ПРЕДСЈЕДНИКА СУДА И ГЛАВНОГ ТУЖИОЦА**

**Општи услов за именовање на руководећу позицију**

Члан 96.

За позицију предсједника суда и главног тужиоца може се пријавити судија, односно тужилац који испуњава услове прописане законом, а на позицији с које се пријављује провео је најмање једну годину.

**Услови за именовање предсједника суда**

Члан 97.

(1) За предсједника суда именује се један од судија тог суда.

(2) Изузетно, за предсједника суда може бити именован и судија суда истог или вишег нивоа, као и тужилац истог или вишег нивоа у сљедећим ситуацијама:

1) ако на интерном огласу у оквиру суда, не буде пријављених кандидата или пријављени кандидати не остваре одговарајући резултат;

2) ако се ради о новооснованом суду.

**Услови за именовање главног тужиоца**

Члан 98.

(1) За главног тужиоца Републичког тужилаштва може бити именован тужилац тог тужилаштва који има најмање осам година радног искуства у раду као судија, тужилац, адвокат или друго релевантно правно искуство, након положеног правосудног испита, као и доказане руководне и организационе способности битне за рад тог тужилаштва.

(2) Изузетно, уколико на интерном огласу у оквиру тужилаштва из става 1. овог члана не буде пријављених кандидата или пријављени кандидати не остваре одговарајући резултат, за главног тужиоца може бити именован тужилац једног од окружних тужилаштава, као и судија једног од окружних судова.

(3) За главног тужиоца окружног тужилаштва у Републици Српској може бити именован тужилац тог тужилаштва који има најмање пет година радног искуства у раду као судија, тужилац, адвокат или друго релевантно правно искуство, након положеног правосудног испита, као и доказане руководне и организационе способности битне за рад тог тужилаштва.

(4) Изузетно, за главног тужиоца тужилаштва из става 3. овог члана може бити именован и тужилац тужилаштва истог или вишег нивоа, као и судија истог или вишег нивоа који испуњава прописане услове, у сљедећим ситуацијама:

1) ако на интерном огласу у оквиру тужилаштва, не буде пријављених кандидата или пријављени кандидати не остваре одговарајући резултат,

2) ако се ради о новооснованом тужилаштву.

**Оглашавање позиције предсједника суда, главног тужиоца**

Члан 99.

(1) Упражњена позиција предсједника суда оглашава се интерно у оквиру суда, а упражњена позиција главног тужиоца оглашава се интерно у оквиру тужилаштва.

(2) Уколико на интерном огласу у оквиру суда, односно тужилаштва не буде пријављених кандидата или пријављени кандидати не остваре одговарајући резултат, Савјет ће расписати конкурс у оквиру правосуђа, ако у суду односно тужилаштву има упражњена позиција.

(3) Уколико се попуњава позиција у новооснованом суду Савјет може расписати конкурс за позицију предсједника суда прије или истовремено са расписивањем конкурса за позиције судија новооснованог суда.

(4) Уколико се попуњавају позиције у новооснованом тужилаштву Савјет може расписати конкурс за позицију главног тужиоца прије или истовремено са расписивањем конкурса за позиције тужилаца новооснованог тужилаштва.

**Критеријуми за избор на руководећу позицију**

Члан 100.

(1) У поступку именовања предсједника суда и главног тужиоца примјењују се сљедећи критеријуми:

1) организационе и руководне способности;

2) оцјена рада;

3) досадашње радно искуство;

4) мотивисаност и разумијевање улоге предсједника суда, односно главног тужиоца.

(2) За критеријуми из става 1. тачка 2) овог члана у обзир се узимају оцјене рада према правилима прописаним у члану 75. овог закона.

(3) Поред критеријумима из става 1. овог члана у обзир се узимају информације које су релевантне за процјену подобности кандидата, односно оцјену да ли кандидат посједује карактеристике из члана 56. овог закона.

**Програм рада**

Члан 101.

(1) Кандидати за позицију предсједника суда, односно главног тужиоца су обавезни припремити и изложити програм рада суда, односно тужилаштва за које су се пријавили.

(2) Програм рада садржи преглед стања у суду, односно тужилаштву за које се кандидат пријавио, те приједлог мјера и резултата које кандидат намјерава остварити у сврху унапређења рада институције.

**Провјера критеријума**

Члан 102.

(1) Критеријуми из члана 100. став 1. овог закона провјеравају се на основу разговора са кандидатом, укључујући и процјену поднесеног програма рада за позицију предсједника суда, односно главног тужиоца, те увидом у евиденције оцјене рада.

(2) Начин бодовања критеријума детаљније се прописује Правилником из члана 70. став 2. овог закона.

**Разговор са кандидатима за руководеће позиције**

Члан 103.

(1) Разговор са кандидатима обавља комисија из члана 68. овог закона, која надлежном одјељењу доставља листу кандидата према успјеху којег су остварили на разговору.

(2) У току разговора комисија ће од кандидата за позицију предсједника суда, односно главног тужиоца затражити да изложи свој програм рада.

**Рангирање и предлагање кандидата за позицију предсједника суда и главног тужиоца**

Члан 104.

(1) Надлежно одјељење формира ранг листу кандидата на основу успјеха на разговору и оцјене рада, те предлаже три кандидата који ће на сједници Савјета изложити свој програм рада.

(2) Приликом предлагања кандидата надлежно одјељење се руководи успјехом кандидата на ранг листи, водећи рачуна и о националности кандидата, уколико је то потребно ради осигурања одговарајуће расподјеле позиција.

(3) Одредбе овог члана примјењују се, на одговарајући начин, и у ситуацији када се за позицију предсједника суда или главног тужиоца пријави мање од три кандидата, или у конкурсној процедури минималан успјех потребан за именовање оствари мање од три кандидата.

**Именовање предсједника суда или главног тужиоца**

Члан 105.

(1) Савјет доноси одлуку о именовању кандидата на мјесто предсједника суда или главног тужиоца на основу успјеха постигнутог у конкурсној процедури и изложеног програма рада на сједници Одјељења.

(2) Ако се за предсједника суда или главног тужиоца именује кандидат који није носилац правосудне функције у том суду односно тужилаштву, Савјет доноси истовремено и одлуку о именовању кандидата на позицију судије односно тужиоца.

(3) Начин процјене презентације програма рада на сједници Савјета детаљније се регулише Правилником о начину презентације и процјене програма рада.

(4) Гласање за кандидате се врши према редослиједу којег су кандидати остварили на ранг листи.

**Преузимање дужности предсједника суда или главног тужиоца**

Члан 106.

Именовани предсједник суда или главни тужилац преузима дужност на дан који одреди Савјет.

**Мандат**

Члан 107**.**

У погледу услова који се тичу мандата и трајања мандата предсједника суда, главног тужиоца и замјеника главног тужиоца примјењују се одговарајуће одредбе важећег Закона о судовима Републике Српске и Закона о јавним тужилаштвима Републике Српске.

**Поновно именовање**

Члан 108.

Савјет може донијети одлуку о поновном именовању предсједника суда или главног тужиоца, на основу његових резултата рада уколико је оцијењен најмање оцјеном „успјешно обавља функцију“.

**Статус након истека мандата**

Члан 109.

Предсједник суда и главни тужилац, као и замјеник главног тужиоца, по престанку мандата на руководећој позицији наставља вршити дужност судије, односно тужиоца у истом суду, односно тужилаштву.

**ГЛАВА XIV**

**СУДИЈЕ УСТАВНОГ СУДА И СУДИЈЕ ПОРОТНИЦИ**

**1. Посебне одредбе у односу на судије Уставног суда**

**Надлежности у односу на Уставни суд**

Члан 110.

Надлежности Савјета у погледу именовања судија у Уставни суд односе се на предлагање кандидата предсједнику Републике Српске.

**Критеријуми за предлагање**

Члан 111.

(1) Приликом давања приједлога предсједнику Републике Српске у вези са предлагањем и избором судија Уставног суда, Савјет у обзир узима сљедеће критеријуме:

1) године радног искуства које кандидат има у раду као судија, тужилац, адвокат или друго релевантно правно искуство након положеног правосудног испита;

2) академско искуство и достигнућа кандидата;

3) остале информације које Савјет сматра релевантним за подобност кандидата да ради као судија Уставног суда.

(2) У складу са осталим одредбама овог става, Савјет може да предложи да професори и доценти правних факултета у Босни и Херцеговини из предмета: Уставно право, Међународно право, Кривично право или Кривично процесно право, Грађанско право или Грађанско процесно право, Управно право, Привредно право или Породично право буду именовани за судије Уставног суда без положеног правосудног испита, под условом да имају најмање десет (10) година искуства у раду као професори или доценти.

(3) Предсједник Уставног суда један је од судија именованих у Уставни суд, који има доказане руководне и организационе способности битне за рад тог суда, којег именује Народна скупштина Републике Српске.

**2. Посебне одредбе у односу на судије поротнике**

**Услови за именовање судија-поротника**

Члан 112.

(1) Лице мора задовољавати сљедеће услове да би обављао дужност судије-поротника:

1) да је држављанин Босне и Херцеговине;

2) да има интелектуалне и физичке способности за обављање судијске или тужилачке функције;

3) да у вријеме пријаве на конкурс има навршених 25 година живота;

4) да се одликује високим моралним квалитетима и професионалном непристрасношћу;

5) да није осуђивано за кривично дјело;

6) да посједује увјерење да се не води кривични поступак против њега и

7) да има мјесто пребивалишта на територији суда у који се именује.

(2) За судију поротника не може бити именована лице ако је његова редовна професионална активност везана за провођење судских поступака.

**Мандат судија-поротника**

Члан 113.

(1) Судије-поротници могу радити до навршене старосне доби од 70 године.

(2) Судија поротник именује се на мандат од осам година и може се поново именовати.

(3) Мандат може престати на основу оставке, навршене старосне доби прописане за обавезан одлазак у пензију и због разрјешења дужности из разлога утврђених законом.

(4) Судија-поротник ће и након истека мандата, подношења оставке или навршене старосне доби од 70 године довршити учествовање у предмету у којем је започет поступак, уколико је то потребно за доношење правилне одлуке у том предмету.

**Именовање судија-поротника**

Члан 114.

(1) Савјет именује судије-поротнике у суд након што од предсједника суда прими листу предложених кандидата.

(2) Судијама-поротницима припада накнада за оправдане трошкове настале у току вршења њихових дужности и награда. Услове за вршење дужности судија-поротника, те висину накнаде и награде утврђује министарство након консултација са Савјетoм.

(3) Прије преузимања дужности, судија-поротник даје свечану изјаву у складу са чланом 91. овог закона.

**ГЛАВА XV**

**ОЦЈЕЊИВАЊЕ СУДИЈА И ТУЖИЛАЦА**

**Циљ оцјењивања**

Члан 115.

Оцјењивање судија и тужилаца проводи се у циљу:

1) унапређења ефикасности и квалитета правосудног система, кроз унапређење стручних и професионалних способности носилаца правосудне функције;

2) напредовања у каријери и утврђивања потребе за обуком носилаца правосудних функција;

3) унапређења управљања правосудним институцијама и постизања њиховог ефективнијег и ефикаснијег рада;

4) унапређења одговорности правосудног система и јачања повјерења грађана.

**Оцјене рада**

Члана 116.

(1) Рад судије, тужиоца, предсједника суда, главног тужиоца и замјеника главног тужиоца оцјењује се једном од сљедећих оцјена:

1) „изузетно успјешно обавља функцију“;

2) „успјешно обавља функцију“;

3) „добро обавља функцију“;

4) „задовољавајуће обавља функцију“;

5) „незадовољавајуће обавља функцију“.

(2) Оцјена „незадовољавајуће обаља функцију“ сматра се негативном оцјеном рада.

(3) Оцјењивање рада свих судија и тужилаца у Републици Српској проводи се сваке три године.

**Оцјењивање предсједника суда, главног тужиоца и замјеника главног тужиоца**

Члан 117.

(1) Предсједник суда, главни тужилац и замјеник главног тужиоца оцјењује се након истека мандата.

(2) Одлука о оцјени доноси се најкасније у року од 60 дана од престанка мандата.

(3) Ванредно оцјењивање предсједника суда, главног тужиоца и замјеника главног тужиоца у току трајања мандата може се извршити на основу одлуке Савјета.

**Оцјењивање судија**

Члан 118.

(1) Резултати рада судија оцјењују се најмање једном у три године, у складу са критеријумима које утврди Савјет.

(2) Новоизабране судије оцјењују се једном годишње за прве три године мандата, а по истеку тог рока, у периоду из става 1. овог члана.

(3) Оцјењивање резултата рада судија врши предсједник суда.

(4) Против одлуке о оцјени резултата рада може се изјавити приговор Савјету.

**Оцјењивањe предсједника суда**

Члан 119.

(1) Резултате рада предсједника суда оцјењује предсједник непосредно вишег суда.

(2) Оцјењивање предсједника Врховног суда врши Савјет.

(3) Против одлуке о оцјени резултата рада може се изјавити приговор Савјету.

**Оцјењивање тужилаца**

Члан 120.

(1) Резултати рада тужилаца оцјењују се најмање једном годишње у складу са критеријумима које утврди Савјет.

(2) Оцјењивање резултата рада окружних тужилаца и замјеника главног окружног тужиоца врши главни окружни тужилац.

(3) Против одлуке о оцјени резултата рада може се изјавити приговор Савјету.

**Оцјењивање главних тужилаца**

Члан 121.

(1) Оцјењивање резултата рада главних окружних тужилаца, републичких тужилаца и замјеника главног републичког тужиоца врши главни републички тужилац.

(2) Оцјењивање резултата рада главног републичког тужиоца врши Савјет.

(3) Против одлуке о оцјени резултата рада може се изјавити приговор Савјету.

**Критеријуми за оцјењивање**

Члан 122.

(1) Критеријуми за оцјењивање рада судија и тужилаца су:

1) радна способност и стручно знање;

2) личне карактеристике и опште способности за вршење судијске или тужилачке дужности;

(2) Поред критеријумима из става 1. овог члана критеријуми за оцјењивање предсједника судова, главних тужилаца и замјеника главних тужилаца укључују и способност обављања задатака руководног мјеста.

**Радна способност и стручно знање**

Члан 123.

Радна способност и стручно знање оцјењује се на основу сљедећих поткритеријумима:

1) квантитет рада;

2) статистички квалитет одлука;

3) аналитички квалитет рада и одлука.

**Личне карактеристике и опште способности**

Члан 124.

Личне карактеристике и опште способности за вршење судијске или тужилачке дужности оцјењују се на основу сљедећих поткритеријумима:

1) вјештина комуникације, начин комуницирања са странкама, другим органима и однос са сарадницима и колегама;

2) учествовање у различитим стручним активностима укључујући редовне обавезне едукације;

3) одговорност, поузданост, при чему се утврђује да ли судија, односно тужилац поступа на начин да заштити независност и непристрасност те углед правосуђа, приликом обављања дужности и ван дужности;

4) способност прилагођавања промијењеним околностима.

**Извори информација за оцјењивање**

Члан 125.

(1) Оцјена рада носилаца правосудне функције резултат је континуираног праћења њиховог рада и утврђује се на основу података из личног досијеа и других података о испуњавању критеријумима и поткритеријумима из чл. 122, 123. и 124. овог закона.

(2) У поступку утврђивања оцјене, предсједник суда може тражити мишљење руководилаца одјељења у којем ради оцјењивани судија.

(3) У поступку утврђивања оцјене, главни тужилац може тражити мишљење замјеника главног тужиоца, руководиоца одјељења у којем ради оцјењивани тужилац и консултативног тужиоца.

**Поступак оцјењивања**

Члан 126.

(1) Надлежни предсједник суда утврђује коначну оцјену након мишљења оцјењиваног судије.

(2) Надлежни главни тужилац утврђује коначну осјену након мишљења оцјењиваног тужиоца.

**Обавеза објаве и достављања резултата оцјене**

Члан 127.

(1) Резултати коначне оцјене из члана 126. објављују се на сајту институције у којој оцјењивани носилац правосудне функције обављају дужност судије односно тужиоца.

(2) Предсједник суд, односно главни тужилац дужан је да резултате коначне оцјене носилаца правосудне функције достави Савјету.

(3) Резултати оцјене предсједника Врховног суда и главног републичког тужиоца објављују се на сајту Савјета.

**Подзаконски акти у области оцјењивања**

Члан 128.

Савјет детаљније регулише критеријуме за оцјењивање, изворе информација у поступку оцјењивања, начин формирања комисија за оцјењивање подзаконским прописима који се објављују у „Службеном гласнику Републике Српске“.

**ГЛАВА XVI**

**УПУЋИВАЊЕ У ДРУГИ СУД ОДНОСНО ТУЖИЛАШТВО**

**Упућивање у други суд уз пристанак судије**

Члан 129.

(1) Судије се могу, уз њихов пристанак, упутити да врше дужност судије у други суд истог или нижег нивоа:

1) ако у суду у који се судија привремено упућује нема довољан број судија;

2) ако је у суду у којем судија редовно врши дужност судије привремено смањен обим посла;

3) ради помоћи у отклањању заосталих неријешених предмета у суду у који се судија привремено упућује;

4) ради рада на одређеном предмету или предметима, јер је, због изузећа судије у том суду, било неопходно привремено упућивање судије из другог суда како би радио на том предмету или предметима;

5) ако се судија суда у који се врши упућивање налази на одсуству дужег трајања.

(2) Судија се упућује на период највише до годину дана, и може бити упућен највише три пута узастопно.

(3) За вријеме привременог упућивања, судија може радити и на предметима суда у који је именован.

**Упућивање без пристанка судије**

Члан 130.

(1) Судија се може привремено упутити у други суд истог или нижег нивоа, без његовог пристанка на период највише до 12 мјесеци, ако су испуњени сљедећи услови:

1) ако је у суду у којем судија редовно врши дужност судије привремено смањен обим посла и

2) ради помоћи у отклањању заосталих неријешених предмета у суду у који се судија привремено упућује;

(2) Одредбе овог члана не могу се примијенити на судију која је трудна или доји дијете, те на судију који његује дијете до треће године старости.

**Поступак за привремено упућивање**

Члан 131.

(1) Савјет, на приједлог судског одјељења одлучује о захтјеву за привремено упућивање у други суд, на захтјев предсједника суда који жели да се судија привремено упути у његов суд.

(2) У поступку привременог упућивања судско одјељење обавља консултације са предсједником суда који је поднио захтјев, са судијом за којег се разматра привремено упућивање и са предсједником суда у којем судија редовно врши дужност судије.

**Привремено упућивање тужилаца**

Члан 132.

Одредбе о привременом упућивању судија примјењују се и на поступак привременог упућивања тужилаца.

**Трајно упућивање у други суд односно тужилаштво**

Члан 133.

(1) Судија може, и без пристанка, одлуком Савјет бити трајно упућен у други суд истог нивоа у случају укидања суда у који је именован.

(2) Тужилац може, и без пристанка, одлуком Савјета бити трајно упућен у друго тужилаштво истог нивоа у случају укидања тужилаштва у које је именован.

**ГЛАВА XVII**

**ОДСУСТВО СА ДУЖНОСТИ**

**Одсуство по сили закона**

Члан 134.

(1) Судија, односно тужилац је на одсуству са дужности у свим случајевима прописаним овим законом.

(2) Одлуку о одсуству са дужности у складу са овим чланом доноси Савјет, на приједлог надлежног одјељења.

**Дискреционо одлучивање о одсуству**

Члан 135.

(1) Савјет може судији или тужиоцу одобрити одсуство са дужности, које може бити плаћено или неплаћено, под условима и у поступку прописаном овим законом и Правилником о одсуству с дужности којег доноси Савјет.

(2) Одредба става 1. овог члана не односи се на:

1) законом прописана одсуства која произлазе из радно-правног статуса;

2) одсуства због обављања послова едукатора Центру, до 10 дана у току године;

3) одсуства због учешћа у редовној едукацији при Центру;

4) одсуства ради обављања активности везаних за рад правосуђа, укључујући студијска путовања и учешће на стручним скуповима или програмима усавршавања, у земљи и иностранству, у трајању до пет дана у континуитету, а највише десет дана у току године.

(3) Одсуства из става 2. овог члана одобрава предсједник суда, односно главни тужилац.

(4) Обавјештење о одсуствима одобреним у складу са ставом 2. тачка 4) овог члана доставља се судском одјељењу.

**Основ за одобравање одсуства**

Члан 136.

(1) Судији односно тужиоцу, може се одобрити одсуство са дужности ради:

1) учешће у програмима усавршавања у стручном подручју које је повезано са радом у суду или тужилаштву до 30 радних дана у току године;

2) упућивања, односно именовања на позицију судије међународног суда или на другу функцију у међународном правосудном тијелу;

3) едукације односно студијског путовања у иностранство, те ради учешћа на стручним скуповима организованим у иностранству, уколико су ове активности везане за правосуђе;

4) учешћа у активностима израде нацрта прописа и других материјала од значаја за правосуђе, које су таквог интензитета да захтијевају одсуство са дужности;

5) укључивања у краткорочне академске, наставне или сличне активности као едукатора или предавача;

6) обављање других активности и дужности које могу бити од значаја за правосуђе;

7) ангажмана у Савјету у складу са одредбама овог закона;

8) чланства у раду међународних тијела у области правосуђа;

9) личних и породичних околности које оправдавају одсуство с дужности.

(2) Изузев у случају из става 1. т. 2) 7) и 8) овог члана, Савјет одлуку о одсуству доноси на основу образложеног захтјева судије односно тужиоца, уз који се доставља мишљење предсједника суда, односно главног тужиоца.

(3) У случају из става 1. тачка 2) овог члана одсуство се одређује на основу одлуке о упућивању односно именовању на позицију судије међународног суда или на другу међународну правосудну функцију.

(4) У случају из става 1. тачка 7) овог члана одсуство се одређује одлуком о ангажовању судије односно тужиоца у Савјету или посебном одлуком.

(5) У случају из става 1. тачка 8) овог члана одсуство се одређује на основу одлуке о чланству судија, односно тужиоца у међународном тијелу у области правосуђа.

(6) Плаћено одсуство се може одобрити из разлога прописаних у ставу 1. тачка 3, 4, 7 и 8) овог члана, под условима регулисаним Правилником из члана 135. став 1. овог закона.

**Трајање одсуства**

Члан 137.

Трајање одсуства по сваком од основа из члана 136. став 1. изузев тачке 1) овог закона, као и у укупно трајање одсуства које се може одобрити судији или тужиоцу у одређеном периоду, регулише се Правилником из члана 135. став 1. овог закона.

**Статус за вријеме трајања одсуства**

Члан 138.

(1) За вријеме трајања одсуства мандат судије, односно тужиоца мирује, а по престанку одсуства судија, односно тужилац се враћа на функцију коју је обављао прије одсуства.

(2) За вријеме трајања неплаћеног одсуства права и дужности судије, односно тужиоца мирују.

**ГЛАВА XVIII**

**ИМУНИТЕТ, НЕСПОЈИВОСТ ДУЖНОСТИ И ИЗВЈЕШТАВАЊЕ О ИМОВИНИ**

**1. Имунитет, неспојивост дужности и додатне активности**

**Имунитет**

Члан 139.

(1) Судија или тужилац не може бити кривично гоњен, ухапшен или задржан у притвору нити може одговарати у грађанском поступку за мишљења која даје или за одлуке које донесе у оквиру својих службених дужности.

(2) Посједовање имунитета неће спријечити или одгодити истрагу у кривичном или грађанском поступку која се о некој ствари у складу са законом води против судије или тужиоца.

**Етички кодекс**

Члан 140.

(1) Судија, односно тужилац дужан је понашати се у складу са дигнитетом функције коју обавља, те је дужан штитити своју непристрасност и независност, као и свој углед и углед правосуђа у цјелини.

(2) Савјет доноси кодексе судијске и тужилачке етике којима се прописују принципи етичког понашања судија, односно тужилаца.

**Заштита независности**

Члан 141.

(1) Судија, односно тужилац који сматра да су повријеђена његова права утврђена овим законом или његова независност, може поднијети захтјев Савјету за давање мишљења.

(2) Уколико Савјет утврди да је захтјев оправдан о томе доноси мишљење, у којем може захтијевати отклањање повреде или отклонити повреду уколико је то могуће у зависности од природе повреде.

(3) Мишљење из става 2. овог члана се објављује на интернет страници Савјета и доставља подносиоцу и релевантним институцијама.

**Забрана вршења неспојивих дужности**

Члан 142.

(1) Судија или тужилац не смије обављати било какву дужност или активност, плаћену или неплаћену, која је неспојива с његовом дужности, или за коју се може сматрати да омета исправно и непристрасно вршење дужности судије или тужиоца, или која може имати негативан утицај на независност или углед судијске или тужилачке дужности, довести у сумњу његову способност да поступа непристрасно или штетити угледу судијске или тужилачке дужности.

(2) Судија или тужилац не смије бити члан нити обављати било какву дужност у органима политичких партија, односно удружењима или фондацијама повезаним с политичким партијама и уздржаваће се од учествовања у активностима политичких партија које имају јавни карактер.

(3) Судија или тужилац не смије бити члан било какве организације која врши дискриминацију на основу расе, боје, пола, полне опредијељености, вјерске припадности или етничког поријекла или националне припадности нити смије уговорити кориштење објеката који припадају таквим организацијама, и мора иступити из таквих организација одмах након што сазна за такво њихово поступање.

(4) Судија или тужилац не смије бити адвокат или нотар, нити смије бити члан управног или надзорног одбора јавних или приватних предузећа, или других правних лица.

(5) Изузетно, судија или тужилац може бити члан органа управљања институције надлежне за обуку у правосуђу.

(6) Судија или тужилац не смије вршити било какву другу јавну дужност, изузев дужности у правосудним органима, када је то законом прописано.

**Додатне активности**

Члан 143.

(1) Судија или тужилац може, ван радног времена, бити укључен у академске, наставне, научне, стручне, културне и друге активности, које су спојиве са његовом дужности и које се не могу подвести под забране из члана 142. овог закона и може за те активности остварити приход.

(2) У току радног времена судији или тужиоцу је дозвољено да:

1) обавља послове едукатора при Центру, али највише десет радних дана у току године;

2) учествује у раду стручних тијела и скупова формираних или организованих у сврху припреме нацрта прописа или за разматрање питања и припреме или презентовање материјала од значаја за правосуђе;

3) обавља дужности у органима правосудне власти у које је именован;

4) учествовање у раду органа стручних удружења судија и тужилаца до пет радних дана у току године.

(3) Активности из става 2. тачка 2) овог члана судија, односно тужилац може обављати по претходном одобрењу предсједника суда или главног тужиоца, и за њих не смије примити накнаду.

(4) Судија односно тужилац је дужан без одлагања обавијестити Савјет о додатним активностима које обавља у току или изван радног времена.

**Приходи по основу додатних активности**

Члан 144.

(1) Накнада за додатне активности судије, односно тужиоца не смије на годишњем нивоу прећи укупни износ од 40% од највеће прописане годишње нето плате судије у Републици Српској.

(2) Ограничења прописана ставом 1. овог члана не односе се на приходе од имовине, приходе од ауторских и сродних права и индустријског власништва, те друге приходе који се не могу сматрати приходом од додатних активности.

(3) Ограничења прописана ставом 1. овог члана не односе се на приходе које оствари судија, односно тужилац за вријеме неплаћеног одсуства.

**Упућивање на Савјет**

Члан 145.

(1) Судија или тужилац може од Савјета затражити мишљење о томе да ли је активност коју обавља, или намјерава обављати, спојива са његовом дужности и одредбама овог закона.

(2) Мишљење Савјета може затражити и предсједник суда или главни тужилац, уколико сматра да судија или тужилац којем руководи обавља, или намјерава обављати активност која је неспојива с његовом дужности.

(3) О затраженом мишљењу предсједник суда или главни тужилац ће обавијестити судију или тужиоца на којег се захтјев односи.

(4) Поред мишљења по појединачним упитама, Савјет може по службеној дужности донијети мишљење о спојивости дужности судије или тужиоца са активностима које обавља и по пријему обавјештења из члана 143. став 4. овог закона.

(5) Мишљење Савјета о спојивости дужности је обавезујуће.

**2. Извјештавање о имовини и додатним активностима**

**Извјештај о имовини и интересима**

Члан 146.

(1) Судије и тужиоци дужни су достављати Савјету годишњи извјештај о имовини, укључујући и начин и вријеме стицања и набавну вриједност имовине, приходима, интересима, обавезама, трошковима и гаранцијама за себе, брачног и ванбрачног партнера и родитеље и дјецу и друга лица са којима живе у заједничком домаћинству (у даљем тексту: извјештај).

(2) У извјештају судија или тужилац наводи детаљне податке и о додатним активностима које је обављао у току године, а за које је остварио приход, као и податке о додатним активностима које су неплаћене, али су по другом основу од значаја за обављање његове функције.

(3) У извјештају судија односно тужилац наводи и податак о његовим сродницима који раде у правосуђу, адвокатури, правобранилаштву или нотаријату.

(4) Сродници из става 3. овог члана укључују сроднике по правој линији, побочној линији до трећег степена сродства, сроднике по тазбини до другог степена и дијете брачног друга, брачне односно ванбрачне партнере, усвојиоце и усвојену дјецу.

(5) Извјештај за претходну годину се доставља на обрасцу чији садржај утврђује Савјет, у року који утврди Савјет, а најкасније до 30. априла текуће године.

(6) Уз извјештај носилац правосудне функције прилаже копију годишње пријаве пореза на доходак, као и друге пореске пријаве и друге документе који се односе на податке наведене у извјештају.

(7) У извјештају из става 5. овог члана наводе се промјене настале у извјештајном периоду у односу на претходно поднесени извјештај.

(8) Судија или тужилац који је први пут именован на дужност у правосуђу извјештај доставља у року од 30 дана од дана преузимања дужности.

(9) Судија или тужилац којем је престао мандат дужан је достављати извјештај у складу са одредбама овог закона у периоду од двије године од престанка мандата.

(10) Уколико лица из става 1. овог члана одбију дати судији, односно тужиоцу податке потребне за подношење извјештаја, судија односно тужилац ће то навести у извјештају.

**Транспарентност**

Члан 147.

(1) Извјештај из члана 146. се објављује на интернет страници Савјета.

(2) Изузетно од става 1. овог члана, јавности нису доступни подаци из извјештаја који се односе на:

1) име и презиме лица која се наводе у извјештају, изузев имена и презимена судије односно тужиоца,

2) јединствени матични број и адресу становања судије или тужиоца, те других лица која се наводе у извјештају,

3) улицу и број на којој је лоцирана имовина која се наводи у извјештају,

4) бројеве банковног рачуна и друге финансијске идентификационе бројеве,

5) износ готовине у власништву судије или тужиоца, те других чланова домаћинства,

6) регистрационе ознаке возила.

(3) Годишња пријава пореза на доходак, као и други прилози које судија или тужилац достави уз извјештај, нису доступни јавности, осим по сагласности судије или тужиоца.

**Провјера и анализа података**

Члан 148.

(1) Савјет редовно провјерава и анализира податке из извјештаја (у даљем тексту: контрола) у сврху:

1) утврђивања неспојивих функција и сукоба интереса;

2) провјере тачности, цјеловитости и истинитости пријављених података;

3) предузимање мјера из своје надлежности.

(2) Поред редовне контроле, извјештај се може контролисати и у оквиру дисциплинске истраге, као и када постоје околности које указују на потребу провођења контроле.

(3)Уколико извјештај не садржи податке о свим лицима из члана 146. став 1. такав извјештај ће бити предмет ванредне провјере у складу са одредбама овог члана и Правилника из члана 150. овог закона.

(4) Савјет може од судије или тужиоца затражити додатне информације, документацију и појашњења у вези са подацима из његовог извјештаја.

(5) Приликом контроле извјештаја Савјет може тражити да му надлежни органи и друга правна лица доставе податке о имовини, приходима, обавезама и гаранцијама, те активностима судија и тужилаца.

(6) Савјет ће информацију о проведеној контроли, са подацима из извјештаја и подацима до којих је дошло у поступку контроле, прослиједити надлежном органу када је то потребно ради провођење мјера из надлежности тог органа.

**Регистар извјештаја**

Члан 149.

(1) Савјет успоставља евиденцију, односно регистар извјештаја.

(2) Извјештаји судије, односно тужиоца којем је престао мандат, бришу се из регистра по претеку двије године од престанка мандата.

(3) Подаци из извјештаја у периоду из става 2. овог члана нису доступни јавности.

**Правилник у вези са извјештавањем**

Члан 150.

Савјет Правилником о начину подношења извјештаја регулише форму и садржај обрасца извјештаја, укључујући и прилоге који се уз њега подносе, рокове и поступак подношења извјештаја, утврђивање изузетака од приступања подацима, успостављање и вођење евиденције односно регистра извјештаја, те динамику и поступак контроле извјештаја.

**ГЛАВА XIX**

**КАНЦЕЛАРИЈА ДИСЦИПЛИНСКОГ ТУЖИОЦА И ДИСЦИПЛИНСКЕ КОМИСИЈЕ**

**1. Канцеларија дисциплинског тужиоца**

**Канцеларија дисциплинског тужиоца**

Члан 151.

(1) Канцеларија дисциплинског тужиоца (у даљем тексту: Канцеларија) врши дужност тужиоца у вези са наводима који се тичу повреда дужности судије или тужиоца, у складу са овим законом и Правилником о дисциплинској одговорности носилаца правосудних функција (у даљем тексту: Правилник о дисциплинској одговорности), те поступа по притужбама или по службеној дужности, проводи дисциплинску истрагу, покреће дисциплински поступак и заступа предмете дисциплинских прекршаја пред дисциплинским комисијама Савјета.

(2) Канцеларија је самостална и независна у свом раду на дисциплинским предметима, а чине је главни дисциплински тужилац, замјеници главног дисциплинског тужиоца, дисциплински тужиоци и остали запослени у складу са Правилником из члана 28. став 5. овог закона.

(3) Канцеларија има Колегиј којег чине главни дисциплински тужилац, замјеници главног дисциплинског тужиоца и дисциплински тужиоци.

(4) Главни дисциплински тужилац руководи Канцеларијом, те доноси све административне и финансијске одлуке Канцеларије у оквиру одобреног буџета.

(5) Замјеници главног дисциплинског тужиоца и дисциплински тужиоци врше послове и задатке које им повјери главни дисциплински тужилац и у погледу извршавања тих послова одговорни су главном дисциплинском тужиоцу.

(6) Замјеници главног дисциплинског тужиоца и дисциплински тужиоци могу вршити сваку радњу у дисциплинском поступку пред дисциплинским комисијама из надлежности Канцеларије.

**Именовање и разрјешење у Канцеларији**

Члан 152.

(1) Главног дисциплинског тужиоца именује и разрјешава Савјет, након проведене процедуре јавног конкурса у складу са Закон о државним службеницима на мандат од четири године, без могућности поновног именовања.

(2) На запослене у секретаријату примјењује се Закон о државним службеницима, уколико овим законом није другачије прописано.

(3) Главном дисциплинском тужиоцу мандат престаје по сили закона подношењем пријаве на конкурс за упражњену позицију о чијем именовању одлучује Савјет или у чијем именовању Савјет учествује давањем приједлога, мишљења, сагласности или на други начин.

(4) На позицију дисциплинског тужиоца може бити упућен и судија, односно тужилац на период од двије године, а највише два пута узастопно.

(5) Одлуку о упућивању у складу са ставом 4. овог члана доноси Савјет на основу јавног позива који се објављује на интернет страници Савјета.

(6) Поступак упућивања детаљније се регулише посебним актом Савјета.

**Услови за именовање дисциплинских тужилаца**

Члан 153.

(1) За главног дисциплинског тужиоца и замјеника главног дисциплинског тужиоца може се именовати лице које је судија или тужилац, или које испуњава минимум услова предвиђених овим законом за именовање судије или тужиоца, лице високих моралних квалитета те се одликује професионалном непристрасношћу и доказаним стручним способностима.

(2) За дисциплинског тужиоца може се именовати лице кoje испуњава минимум услова предвиђених овим законом за именовање судије или тужилаца, те се одликује професионалном непристрасношћу, високим моралним квалитетима и доказаним стручним способностима.

(3) За главног дисциплинског тужиоца, замјеника главног дисциплинског тужиоца и дисциплинског тужиоца може бити именовано лице које, поред услова из ст. 1. и 2. овог члана, испуњава и опште услове за државног службеника.

(4) На позицију дисциплинског тужиоца може бити упућен судија, односно тужилац који није дисциплински одговарао и који је оцијењен оцјеном „изузетно успјешно обавља функцију“ или „успјешно обавља функцију”.

**Одсуство усљед именовања и упућивања**

Члан 154.

(1) Уколико на позицију главног дисциплинског тужиоца буде именован судија или тужилац, одредиће му се одсуство са дужности у суду, односно тужилаштву за вријеме трајања мандата главног дисциплинског тужиоца.

(2) Судији, односно тужиоцу који буде упућен на позицију дисциплинског тужиоца одредиће се одсуство са дужности у суду, односно тужилаштву за вријеме трајања упућивања.

(3) За вријеме трајања одсуства из ст. 1. и 2. овог члана мандат судије, односно тужиоца мирује, а по престанку одсуства судија, односно тужилац се враћа на функцију коју је обављао прије именовања за главног дисциплинског тужиоца, односно упућивања на позицију дисциплинског тужиоца.

(4) Плата судије, односно тужиоца који је упућен на позицију дисциплинског тужиоца исплаћује се из буџета Савјета, у износу којег је судија односно тужилац примао на позицији с које је упућен у Канцеларију.

(5) Уколико на позицију главног дисциплинског тужиоца буде именован државни службеник одсуство са дужности ће се одредити у складу са Законом о државним службеницима Републике Српске.

**Одјељак 2. Дисциплинске комисије**

**Дисциплинске комисије**

Члан 155.

(1) Дисциплинске комисије су:

1) Првостепена дисциплинска комисија и

2) Другостепена дисциплинска комисија.

(2) Првостепена и Другостепена дисциплинска комисија су независне и надлежне за рјешавање дисциплинских ствари.

**Састав и именовање дисциплинских комисија**

Члан 156.

(1) Првостепена дисциплинска комисија састављена је од три члана, од којих је један члан Савјета, а два члана се именују са листе из члана 157. овог закона.

(2) Другостепена дисциплинска комисија састављена је од пет чланова од којих су два члана Савјета, а три члана се именују са листе из члана 157. овог закона.

(3) Првостепене и другостепене дисциплинске комисије именује Савјет на мандат од двије године.

(4) У дисциплинским поступцима који се воде против судија чланови комисије ће, и у првом и у другом степену, бити судије, а у дисциплинским поступцима који се воде против тужилаца чланови комисије ће, и у првом и у другом степену, бити тужиоци.

(5) Најмање један члан дисциплинске комисије, и у првом и у другом степену, је судија суда истог или вишег нивоа као и судија против којег се поступак води или тужилац истог или вишег нивоа као и тужилац против којег се поступак води.

(6) Члан комисије који је учествовао у рјешавању предмета у Првостепеној комисији не може поступати у истој ствари у Другостепеној дисциплинској комисији.

(7) Чланови дисциплинских комисија који нису чланови Савјета остварују право на накнаду трошкова у складу са чланом 46. став 3. овог закона.

**Листа кандидата које предлажу судови и тужилаштва**

Члан 157.

(1) Сваки суд и тужилаштво, на општој сједници односно колегију, предлаже по једног судију односно тужиоца за члана дисциплинске комисије.

(2) За члана дисциплинске комисије може се предложити судија, односно тужилац који није дисциплински одговарао и који је оцијењен оцјеном „изузетно успјешно обавља функцију“ или „успјешно обавља функцију”.

(3) На основу приједлога достављених од стране судова и тужилаштава формира се листа судија и тужилаца који се именују за чланове дисциплинских комисија, која је на снази четири године.

(4) Судија односно тужилац са листе из става 3. овог члана може бити именован за члана у највише једној дисциплинској комисији.

**ГЛАВА XX**

**ДИСЦИПЛИНСКА ОДГОВОРНОСТ И ДИСЦИПЛИНСКИ ПОСТУПАК**

**1. Дисциплински прекршаји и дисциплинске мјере**

**Одговорност за дисциплински прекршај**

Члан 158.

(1) Судија, тужилац, или судија-поротник, укључујући и предсједнике судова, главне тужиоце и њихове замјенике, дисциплински су одговорни за законом прописане дисциплинске прекршаје које су учинили с умишљајем или из нехата.

(2) Именовање у други суд или тужилаштво не искључује дисциплинску одговорност судије или тужиоца за дисциплински прекршај учињен на позицији носиоца правосудне функције коју је претходно обављао, као ни престанак мандата на руководећој позицији за вријеме трајања тог мандата.

(3) Кривична, односно прекршајна одговорност не искључује дисциплинску одговорност судије или тужиоца за исто дјело које је било предмет кривичног, односно прекршајног поступка, уколико такво дјело истовремено представља дисциплински прекршај.

**Дисциплински прекршаји судија**

Члан 159.

(1) Дисциплински прекршаји судија су:

1) одавање повјерљивих информација које произлазе из вршења дужност судије;

2) кориштење дужности судије како би се прибавиле користи за себе или другог лица;

3) пропуштање да тражи своје изузеће од поступања по предметима када постоји сукоб интереса;

4) неоправдано кашњење у изради одлуке или у другим процесним радњама;

5) утврђена повреда права на суђење у разумном року;

6) омогућавање вршења дужности судије лицима која на то нису законом овлаштена;

7) мијешање у поступање судије или тужиоца с намјером опструисања или онемогућавања његових активности или утицаја на његов рад;

8) осуда за кривично дјело које га чини неподобним за вршење дужности судије, осим у случајевима који су прописани као основ за престанак мандата;

9) давање било каквих коментара о судијским одлукама, поступцима или предметима, док се предмет не ријеши на суду;

10) непоступање, из неоправданих разлога, по правилницима, одлукама, наредбама или другим актима Савјета;

11) давање или приказивање Савјету лажне, обмањиве или недовољне информације;

12) пропуштање да Савјету достави информације које је дужан доставити у складу са овим законом;

13) неиспуњавање обавезе учествовања у облицима обавезног стручног усавршавања;

14) упуштање у активности које су неспојиве са дужностима судије;

15) кршење ограничења у погледу остваривања прихода по основу накнада за додатне активности;

16) оцјена рада „незадовољавајуће обавља функцију“;

17) непоштовање радног времена, те одсуство са дужности супротно одредбама овог закона;

18) кршење принципа Етичког кодекса судија које је довело до нарушавања угледа и интегритета правосуђа, а које овим чланом није прописано као засебан прекршај.

(2) Поред прекршаја из става 1. овог члана предсједник суда одговара и за сљедеће дисциплинске прекршаје:

1) обављање послова руковођења судом и послова судске управе супротно прописима;

2) кршење прописа и одлука о додјељивању предмета у рад, непосредно или пропуштањем надзора;

3) неподношење дисциплинске пријаве против судије којем је надређен, иако располаже информацијама о повреди службене дужности;

4) пропуштање да Савјету достави информације и податке које је дужан доставити као предсједник суда у складу са овим законом;

5) оцјена рада „незадовољавајуће обавља функцију“.

**Дисциплински прекршаји тужилаца**

Члан 160.

(1) Дисциплински прекршаји тужилаца су**:**

1) одавање повјерљивих информација које произилазе из вршења дужности тужиоца;

2) кориштење функције тужиоца како би се прибавиле користи за себе или друго лице;

3) пропуштање да тражи своје изузеће од поступања по предметима када постоји сукоб интереса;

4) неоправдано кашњење у провођењу радњи у вези с вршењем дужности тужиоца;

5) утврђена повреда права на суђење у разумном року;

6) омогућавање вршења дужности тужиоца лицима која на то нису законом овлаштена;

7) мијешање у поступање судије или тужиоца с намјером опструисања или онемогућавања његових активности или утицаја на његов рад;

8) осуда за кривично дјело које га чини неподобним за вршење дужности тужиоца, осим у случајевима који су прописани као основ за престанак мандата;

9) давање било каквих коментара о судијским одлукама, поступцима или предметима, док се предмет не ријеши на суду;

10) непоступање, из неоправданих разлога, по правилницима, одлукама, наредбама или другим актима Савјета;

11) давање или приказивање Савјету лажне, обмањиве или недовољне информације;

12) пропуштање да Савјету достави информације које је дужан доставити у складу са овим законом;

13) неиспуњавање обавезе учествовања у облицима обавезног стручног усавршавања;

14) неизвршавање законом прописаних упутстава надређеног тужиоца, осим ако би извршавање таквог упутства значило кршење закона;

15) упуштање у активности које су неспојиве са дужностима тужиоца;

16) кршење ограничења у погледу остваривања прихода по основу накнада за додатне активности;

17) оцјена рада „незадовољавајуће обавља функцију“;

18) непоштовање радног времена, те одсуство са дужности супротно одредбама овог закона;

19) кршење принципа Етичког кодекса тужилаца које је довело до нарушавања угледа и интегритета правосуђа, а које овим чланом није прописано као засебан прекршај.

(2) Поред прекршаја из става 1. овог члана главни тужилац одговара и за сљедеће дисциплинске прекршаје:

1) обављање послова руковођења тужилаштвом и послова тужилачке управе супротно прописима;

2) кршење прописа и одлука о додјељивању предмета у рад, непосредно или пропуштањем надзора;

3) неподношење дисциплинске пријаве против тужиоца којем је надређен, иако располаже информацијама о повреди службене дужности;

4) пропуштање да Савјету достави информације и податке које је дужан доставити као главни тужилац у складу са овим законом;

5) оцјена рада „незадовољавајуће обавља функцију“.

**Врсте дисциплинских мјера**

Члан 161.

У дисциплинском поступку може се изрећи једна или више сљедећих дисциплинских мјера:

1) опомена;

2) смањење плате за износ до 50 посто, на период до једне године;

3) разрјешење с дужности предсједника суда, главног тужиоца или замјеника главног тужиоца;

4) разрјешење с дужности судије или тужиоца.

**Додатне мјере**

Члан 162.

Уз дисциплинску мјеру из члана 161. овог закона, судији или тужиоцу може се наложити да учествује у савјетовању или стручном усавршавању из одређене области при Центру.

**Принципи за одређивање мјера**

Члан 163.

Код изрицања дисциплинских мјера, дисциплинске комисије руководе се принципом пропорционалности, узимајући у обзир сљедеће чињенице:

1) тежина учињеног дисциплинског прекршаја и његове посљедице;

2) број учињених дисциплинских прекршаја или радњи извршења дисциплинског прекршаја;

3) степен одговорности;

4) околности под којима је дисциплински прекршај учињен;

5) досадашњи рад и понашање учиниоца прекршаја;

6) све друге околности које могу утицати на одлуку о тежини и врсти дисциплинске мјере, укључујући кајање и сарадњу коју је судија или тужилац показао током дисциплинског поступка.

**Правне посљедице изречених дисциплинских мјера**

Члан 164.

(1) Судија или тужилац којем је изречена дисциплинска мјера опомене, не може бити именован или премјештен на упражњену позицију у правосуђу у року од годину дана од правоснажности одлуке о изрицању те дисциплинске мјере.

(2) Судија или тужилац којем је изречена дисциплинска мјера смањења плате на период до шест мјесеци, не може бити именован или премјештен на упражњену позицију у правосуђу у року од двије године од правоснажности одлуке о изрицању те дисциплинске мјере.

(3) Судија или тужилац којем је изречена дисциплинска мјера смањења плате на период дужи од шест мјесеци, не може бити именован или премјештен на упражњену позицију у правосуђу у року од три године од правоснажности одлуке о изрицању те дисциплинске мјере.

(4) Одредбе ст. 1, 2, 3. и 6. овог члана односе се и на предсједника суда, главног тужиоца и замјеника главног тужиоца.

(5) Предсједник суда, главни тужилац или замјеник главног тужиоца, којем је изречена дисциплинска мјера разрјешења с те дужности не може бити именован на руководећу позицију у правосуђу у року од десет година од правоснажности одлуке о изрицању те дисциплинске мјере

(6) Судија или тужилац којем је изречена мјера разрјешења с дужности судије или тужиоца на може бити поново именован на позицију судије или тужиоца у року од десет година од правоснажности одлуке о изрицању те дисциплинске мјере.

(7) Правне посљедице изречене дисциплинске мјере разрјешења с дужности предсједника суда, главног тужиоца или замјеника главног тужиоца примјењују се на судију или тужиоца који у току дисциплинског поступка поднесе оставку на руководећу функцију.

(8) Правне посљедице изречене дисциплинске мјере разрјешења примјењују се на судију или тужиоца који у току дисциплинског поступка поднесе оставку.

**2. Застаријевање**

**Застаријевање покретања дисциплинског поступка**

Члан 165.

(1) Дисциплински поступак не може се покренути против судије или тужиоца по истеку више од пет година од дана на који је наводни прекршај учињен, или у случају кривичне ствари, по истеку више од двије године од дана када је суд донио коначну и обавезујућу одлуку у кривичном поступку.

(2) Застаријевање из овог става не примјењује се на наводне прекршаје из члана 159. став 1. тачка 11) или члана 160. став 1. тачка 11) овог закона.

(3) Савјет не може покренути дисциплински поступак против судије или тужиоца по истеку више од двије године од дана када је Савјет запримио прву притужбу или информацију о наводном прекршају.

**Застаријевање вођења дисциплинског поступка**

Члан 166.

(1) Поступак за утврђивање дисциплинске одговорности мора се окончати у року од годину дана од дана подношења захтјева за покретање дисциплинског поступка првостепеној дисциплинској комисији.

(2) Изузетно од одредаба става 1. овог члана, уколико је одлука дисциплинске комисије укинута од стране надлежног суда и враћена на поновни поступак, исти ће се провести најкасније у року од шест мјесеци од дана пријема одлуке надлежног суда.

**Застој застаријевања**

Члан 167.

(1) Када се на основу истих чињеница које се разматрају у дисциплинској истрази или дисциплинском поступку против судије или тужиоца покрене кривична истрага или кривични поступак, застаријевање из чл. 165. и 166. овог закона престаје тећи.

(2) Застаријевање покретања или вођења дисциплинског поступка наставља тећи обуставом кривичне истраге или доношењем правоснажне пресуде.

**3. Дисциплинска истрага**

**Дисциплинска истрага**

Члан 168.

(1) Канцеларија покреће дисциплинску истрагу на основу притужбе или по службеној дужности.

(2) Уколико за истог судију или тужиоца формира више предмета, Канцеларија ће, у правилу, провести јединствену дисциплинску истрагу.

(3) Поступак дисциплинске истраге детаљније се регулише Правилником о дисциплинској одговорности.

(4) Сви судови, тужилаштва, као и судије, предсједници судова, главни тужиоци и замјеници главног тужиоца, тужиоци, судије поротници и запослени судова или тужилаштава дужни су поступати у складу са захтјевима Канцеларије у погледу давања информација, докумената или другог материјала у вези са дисциплинском истрагом.

(5) Државни органи и друга правна лица сарађују са Канцеларијом у провођењу дисциплинске истраге у складу са чланом 51. овог закона.

**Притужба**

Члан 169.

(1) Притужба на основу које се покреће дисциплинска истрага мора садржавати име и презиме судије или тужиоца на којег се односи, наводе о повреди дужности судије или тужиоца и доказе.

(2) Канцеларија ће притужбу која је неразумљива или која не садржи елементе прописане у ставу 1. овог члана вратити подносиоцу да, у року од осам дана, уреди притужбу.

(3) Канцеларија ће одбацити притужбу и без провођења дисциплинске истраге уколико утврди:

1) да је наступила застара покретања дисциплинског поступка;

2) да је притужба непотпуна или неразумљива, а поднесена је од стране анонимног подносиоца;

3) да у року из става 2. овог члана притужба није уређена;

4) да је судији или тужиоцу на којег се притужба односи престао мандат прије подношења притужбе или у периоду од подношења притужбе до узимања у рад;

5) да наводи о повреди дужности не представљају дисциплински прекршај;

6) да је о истој ствари раније донесена одлука.

(4) Поднесци које заприми Канцеларија, а који по свом садржају не представљају притужбу заводе се у посебан уписник.

**Одлука о неподношењу захтјева за покретање дисциплинског поступка**

Члан 170.

(1) Канцеларија доноси одлуку о неподношењу захтјева за покретање дисциплинског

1) поступка, уколико у току истраге утврди:

да нема довољно доказа о учињеном дисциплинском прекршају;

2) да је судији или тужиоцу у току истраге престао мандат на правосудној функцији;

3) да је наступила застара покретања дисциплинског поступка.

(2) Образложена одлука из става 1. овог члана доставља се подносиоцу притужбе, који може уложити приговор Колегију Канцеларије у року од осам дана од дана достављања.

(3) Одлуку о приговору Колегиј доноси у року 30 дана од дана пријема.

(4) Одлука о неподношењу захтјева за покретање дисциплинског поступка доставиће се судији, односно тужиоцу на којег се односи, уколико је претходно обавијештен да је против њега поднесена пријава.

**4. Дисциплински поступак**

**Покретање дисциплинског поступка**

Члан 171.

(1) Дисциплински поступак покреће се подношењем захтјева за покретање дисциплинског поступка Првостепеној дисциплинској комисији.

(2) Захтјев за покретање дисциплинског поступка садржи:

1) име и презиме, функцију у правосуђу, адресу, број телефона, мејл-адресу и друге личне податке судије или тужиоца против којег је покренут дисциплински поступак, као и податке за његовог пуномоћника или пуномоћнике, уколико су доступни;

2) наводни дисциплински прекршај;

3) чињенични опис дисциплинског прекршаја, укључујући вријеме, мјесто и начин извршења;

4) одредбе Закона или других прописа које треба примијенити;

5) приједлог свједока, вјештака, исправа и других доказа које треба извести на расправи.

**Права судије односно тужиоца у дисциплинском поступку**

Члан 172.

(1) У току дисциплинског поступка, судија или тужилац против којег се води поступак има право да одмах буде обавијештен о захтјеву за покретање поступка, да се упозна са предметом и пратећом документацијом.

(2) У току дисциплинског поступка судији односно тужиоцу против којега се поступак води мора се пружити могућност да изнесе своју одбрану лично или по пуномоћнику којег изабере.

**Додјељења дисциплинских предмета у рад**

Члан 173.

(1) Додјела дисциплинских предмета у рад дисциплинским комисијама врши се по редослиједу који је унапријед утврђен одлуком Савјета.

(2) Савјет може увести аутоматизовани систем додјеле предмета у рад дисциплинским комисијама.

**Вођење дисциплинског поступака**

Члан 174.

(1) Дисциплински поступак води се у складу са овим законом и Правилником о дисциплинској одговорности, којег доноси Савјет.

(2) Дисциплински поступак је транспарентан и јаван.

(3) Јавност може бити искључена током цијеле расправе или током дијела расправе у интересу морала, јавног реда или националне безбједности у демократском друштву, када то захтијевају интереси малољетника или заштита приватног живота странака или када је, по мишљењу комисије, то потребно у посебним околностима гдје би присуствовање јавности било на штету интереса правде.

(4) У свим питањима која се односе на дисциплински поступак, а која нису обухваћена овим законом и Правилником о дисциплинској одговорности, сходно се примјењују одредбе Закона о кривичном поступку Републике Српске.

**Спајање поступака**

Члан 175.

Уколико је против истог судије или тужиоца покренуто више дисциплинских поступака Првостепена дисциплинска комисија ће, у правилу, спојити поступке и донијети једну одлуку.

**Споразум о признању одговорности**

Члан 176.

(1) Канцеларија и лице против којег је поднесен захтјев за покретање дисциплинског поступка могу се, до правоснажног окончања поступка, добровољно споразумјети о дисциплинским прекршајима из захтјева за покретање дисциплинског поступка, односно закључити споразум о признању одговорности.

(2) Садржај и поступање по споразуму регулише се Правилником о дисциплинској одговорности.

(3) На одлуку о одбијању споразума жалба није допуштена.

**Одлуке и жалбе**

Члан 177.

(1) Првостепена комисија у првом степену утврђује дисциплинску одговорност и изриче дисциплинске мјере.

(2) Другостепена комисија одлучује о жалбама на одлуке Првостепене дисциплинске комисије.

(3) Другостепена дисциплинска комисија може потврдити, укинути или преиначити одлуку коју је изрекла Првостепена дисциплинска комисија.

**Извршење одлука**

Члан 178.

(1) Одлуке донесене у дисциплинском поступку извршава предсједник суда, главни тужилац или Савјет, у зависности од изречене дисциплинске мјере.

(2) Извршење дисциплинске мјере смањења плате застаријева протеком једне године од правоснажности одлуке којом је изречена.

(3) Извршење одлука донесених у дисциплинском поступку и изречених дисциплинских мјера детаљније се регулише Правилником о дисциплинској одговорности.

**5. Повјерљивост и евиденције**

**Повјерљивост дисциплинске истраге**

Члан 179.

(1) Ако није другачије прописано овим законом, притужба коју заприми Канцеларија, покретање и поступак дисциплинске истраге, као и одлука о обустави истраге нису доступни јавности.

(2) Информација о одлуци о обустави дисциплинске истраге може се учинити доступном јавности на захтјев судије или тужиоца на којег се односи.

(3) Канцеларија може потврдити, исправити или демантоватиинформације у вези са ставом 1. овог члана уколико су такве информације претходно доспјеле у јавност.

**Евиденција Канцеларије**

Члан 180.

Канцеларија води евиденцију о уложеним притужбама и о предузетим радњама у поступању по притужбама, истрагама и дисциплинским предметима, као и евиденцију о поднесцима које заприми Канцеларија, а који по свом садржају не представљају притужбу.

**Евиденција дисциплинских поступака**

Члан 181.

(1) Савјет води евиденцију покренутих дисциплинских поступака, дисциплинских одлука и изречених дисциплинских мјера.

(2) Подаци о изреченим дисциплинским мјерама се уносе у лични досије судије, односно тужиоца.

**Доступност података**

Члан 182.

(1) Подаци о покренутом дисциплинском поступку против судије или тужиоца су доступни јавности док траје дисциплински поступак.

(2) Јавност се обавјештава о изреченим дисциплинским мјерама разрјешења и разрјешења са дужности предсједника суда, главног тужиоца и замјеника главног тужиоца.

(3) Информација о дисциплинској одлуци којом је утврђено да судија или тужилац није одговоран за дисциплински прекршај ће се објавити на захтјев или уз сагласност судије или тужиоца на којег се односи.

(4) Дисциплинске одлуке могу бити објављене, уз претходно уклањање личних података, у складу са правилима која утврди Савјет.

**Брисање дисциплинских мјера**

Члан 183.

Дисциплинске мјере бришу се из личног досијеа судије или тужиоца по службеној дужности у року од годину дана од протека рокова из члана 164. овога закона, уколико судија, односно тужилац не почини нови прекршај.

**Извјештавање Савјета**

Члан 184.

(1) Канцеларија ће Савјету, Судском или Тужилачком одјељењу, и комисијама за оцјењивање судија, односно тужилаца на захтјев доставити информације о запримљеним притужбама, покренутим дисциплинским истрагама и покренутим дисциплинским поступцима уколико су те информације тражене у сврху провођења процедуре именовања и оцјењивања судија и тужилаца.

(2) Канцеларија периодично, а најмање једном годишње, доставља Савјету писмени извјештај о раду.

**ГЛАВА XXI**

**ПРИВРЕМЕНО УДАЉЕЊЕ СУДИЈА ИЛИ ТУЖИЛАЦА**

**ОД ВРШЕЊА ДУЖНОСТИ**

**Обавезно привремено удаљење од вршења дужности**

Члан 185.

(1) Судија или тужилац се привремено удаљава од вршења дужности:

1) ако је против њега одређен притвор или мјере забране које представљају сметњу за обављање дужности;

2) ако је против њега потврђена оптужница за кривично дјело.

(2) Удаљење у складу са овим чланом траје док траје притвор или мјера забране, односно до окончања кривичног поступка на основу којег је донесена одлука о привременом удаљењу.

(3) Поступајући судија, односно поступајући тужилац, дужан је без одлагања доставити Савјету информацију о околностима из става 1. овог члана.

**Дискреционо привремено удаљење** **од вршења дужности**

Члан 186.

(1) Судија или тужилац може бити привремено удаљен од вршења дужности:

1) ако је против њега покренута истрага у кривичном поступку због кривичног дјела које га чини неподобним за вршење дужности судије, односно тужиоца;

2) ако је покренут поступак процјене његове радне способности за вршење дужности судије или тужиоца или му је наложено покретање овог поступка, и ако је покренут поступак одузимања пословне способности;

3) ако му је неправоснажном одлуком у дисциплинском поступку изречена мјера разрјешења;

4) ако је против њега покренут дисциплински поступак за дисциплински прекршај, а дисциплинска одговорност се не може утврдити, а да се судија или тужилац привремено не удаљи од вршења дужности током поступка;

5) ако је против њега покренут дисциплински поступак за дисциплински прекршај чија је природа и тежина таква да би његово обављање правосудне функције до окончања дисциплинског поступка тешко нарушило углед правосуђа.

(2) Одлука о привременом удаљењу у складу са ставом 1. тачка 2) овог закона доноси се након прибављеног мишљења вјештака медицинске струке.

**Трајање дискреционог привременог удаљења**

Члан 187.

(1) У случајевима привременог удаљења с дужности судије или тужиоца због основа предвиђеног у члану 186. тачка 1) удаљење може трајати најдуже до окончања истраге.

(2) У случајевима привременог удаљења с дужности судије или тужиоца због основа предвиђеног у члану 186. тачка 2) удаљење може трајати најдуже до окончања поступка процјене радне способности за вршење дужности судије или тужиоца.

(3) У случајевима привременог удаљења с дужности судије или тужиоца због основа предвиђених у члану 186. тачка 3), 4) и 5) удаљење може трајати најдуже до дана окончања дисциплинског поступка на основу којег је донесена одлука о привременом удаљењу.

**Одлука о привременом удаљењу од вршења дужности** **и жалба**

Члан 188.

(1) Одлуку о привременом удаљењу од вршења дужности доноси Првостепена дисциплинска комисија Савјета, на захтјев Канцеларије.

(2) Жалба на одлуку о привременом удаљењу од вршења дужности подноси се Другостепеној дисциплинској комисији Савјета, која не одлаже извршење одлуке из става 1. овог члана.

**Права за вријеме трајања привременог удаљења**

Члан 189.

(1) Судија или тужилац који је удаљен с дужности има право на исплату 70% плате за вријеме трајања привременог удаљења.

(2) Судија или тужилац има право на исплату разлике неисплаћених плата и других накнада за вријеме трајања посљедица одлуке о привременом удаљењу с дужности, у случају:

1) да у дисциплинском поступку, који је био основ за привремено удаљење, не буде утврђена његова одговорност;

2) да против њега буде обустављена истрага или покренути кривични поступак, или да буде правоснажно ослобођен у кривичном поступку, а због ових околности је привремено удаљен с дужности.

**Именовање замјеника који ће вршити дужност за вријеме привременог удаљења** Члан 190.

(1) У случају привременог удаљења предсједника суда, Судско одјељење ће одредити судију тог суда који ће вршити дужност предсједника суда за вријеме трајања привременог удаљења.

(2) У случају привременог удаљења главног тужиоца Савјет ће одредити једног замјеника главног тужиоца, или једног од тужилаца тог тужилаштва у којем није именован замјеник главног тужиоца, да врши дужност главног тужиоца за вријеме трајања привременог удаљења од вршења дужности.

**ГЛАВА XXII**

**ГУБИТАК СПОСОБНОСТИ ЗА ВРШЕЊЕ ДУЖНОСТИ**

**Губитак способности за вршење дужности**

Члан 191.

(1) Савјет може наложити судији или тужиоцу да, код надлежне институције, поднесе захтјев за покретање поступка за оцјену здравствене способности за вршење дужности судије или тужиоца уколико из понашања судије или тужиоца или његовог односа према раду произлази оправдана сумња на трајни губитак радне способности за вршење дужности судије или тужиоца.

(2) Одлуку из става 1. овог члана Савјет доноси на приједлог предсједника суда, главног тужиоца или Канцеларије.

(3) Уколико судија или тужилац не поступи по одлуци из става 2. овог члана поступак за оцјену здравствене способности покренуће суд, односно тужилаштво у којем судија или тужилац врши дужност.

**Посљедице губитка способности за вршење дужности**

Члан 192.

(1) Судији, односно тужиоцу код којег се утврди престанак способности за вршење дужности судије или тужиоца, односно губитак радне способности или промијењена радна способност, престаје мандат.

(2) У случају из става 1. овог члана судија или тужилац задржава сва права из пензијског и инвалидског осигурања.

(3) О правима судије и тужиоца којем је престао мандат у складу са ставом 1. овог члана, а код којег је утврђена промијењена радна способност одлучује предсједник суда, односно главни тужилац.

**ГЛАВА XXIII**

**ПРЕСТАНАК ВРШЕЊА ДУЖНОСТИ**

**Престанак мандата**

Члан 193.

(1) Мандат судије или тужиоца престаје:

1) када наврши старосну доб прописану за обавезан одлазак у пензију;

2) у случају подношења оставке;

3) у случају именовања у други суд односно тужилаштво;

4) због трајног губитка радне способности за вршење дужности судије или тужиоца;

5) ако му је правоснажном пресудом изречена казна затвора;

6) у случају његовог разрјешења као резултат дисциплинског поступка.

(2)Када судија или тужилац наврши старосну доб за обавезан одлазак у пензију, његов мандат аутоматски престаје.

(3) Судија односно тужилац може захтијевати да му мандат престане због одласка у старосну пензију и прије навршења старосне доби прописане у члану 196. овог закона уколико оствари услове за стицање права на старосну пензију у складу са прописима о пензијско-инвалидском осигурању.

(4) Одлуку о престанку мандата у складу са ставом 1. тачка 2) овог члана Савјет доноси најкасније у року од 30 дана од пријема оставке.

(5) Мандат престаје на дан доношења одлуке или на дан који утврди Савјет на приједлог судије односно тужиоца који подноси оставку.

(6) Уколико о оставци не буде одлучено у року од 30 дана сматра се да је мандат престао истеком рока од 30 дана од дана подношења оставке.

(7) Мандат судије односно тужиоца за вршење дужности у оном суду односно тужилаштву у које је претходно именован престаје именовањем, односно премјештајем на правосудну функцију у другом суду односно тужилаштву с даном преузимања дужности.

(8) Мандат судије или тужиоца у складу са ставом 1. тачка 4) овог члана престаје даном доношења одлуке Савјета о престанку мандата, а на основу правоснажне одлуке надлежног органа којом се утврђује губитак способности за вршење дужности, најкасније у року од 30 дана од дана пријема одлуке надлежног органа.

(9) Мандат судије или тужиоца у складу са ставом 1. тачка 5) овог члана престаје аутоматски с даном правоснажности пресуде којом је изречена казна затвора.

(10) Мандат судије или тужиоца у складу са ставом 1. тачка 6) овог члана престаје са даном правоснажности одлуке којом је изречена мјера разрјешења.

**Престанак мандата предсједника суда, главног тужиоца или замјеника главног тужиоца**

Члан 194.

(1) Мандат предсједника суда, главног тужиоца или замјеника главног тужиоца престаје:

1) у случају престанка дужности судије односно тужиоца;

2) у случају именовања у други суд односно тужилаштво;

3) истеком периода на који је именован;

4) у случају подношења оставке на мјесто предсједника суда, главног тужиоца или замјеника главног тужиоца;

5) у случају избора за члана Савјета;

6) у случају разрјешења с функције предсједника суда, главног тужиоца или замјеника главног тужиоца, као резултат дисциплинског поступка.

(2) У случају из става 1.) тачка 2) овог члана мандат предсједника суда, главног тужиоца или замјеника тужиоца престаје даном преузимања дужности у другом суду односно тужилаштву, при чему рок за преузимање дужности у другом суду односно тужилаштву не може бити дужи од 60 дана од дана именовања.

(3) Мандат предсједника суда, главног тужиоца или замјеника главног тужиоца у складу са ставом 1. тачка 5) овог члана престаје преузимањем дужности у Савјет, а у случају из става 1. тачка 6) овог члана мандат престаје на дан правоснажности одлуке којом је изречена мјера разрјешења.

(4) Предсједник суда, главни тужилац или замјеник главног тужиоца може поднијети оставку на своју дужност у складу са чланом 193. став 3. овог Закона.

(5) У случају престанка мандата предсједника суда, главног тужиоца или замјеника главног тужиоца, он наставља вршити дужност судије или тужиоца у истом суду или тужилаштву.

**Привремени продужетак мандата**

Члан 195.

(1) Предсједник суда, главни тужилац или замјеник главног тужиоца чији је мандат на дужност на коју је именован истекао наставиће обављати дужност у својству вршиоца дужности, са свим правима и обавезама које она носи, док се не именује нови предсједник суда, главни тужилац или замјеник главног тужиоца.

(2) У осталим случајевима престанка мандата предсједника суда, односно главног тужиоца Савјет ће именовати судију односно тужиоца који ће вршити дужност предсједника суда односно главног тужиоца, са свим правима и обавезама, док се не именује нови предсједник суда или главни тужилац.

**Старосна доб за обавезан одлазак у пензију**

Члан 196.

Старосна доб за обавезан одлазак у пензију за судије и тужиоце је навршених 70 година живота.

**ГЛАВА XXIV**

**КАЗНЕНЕ ОДРЕДБЕ**

**Повреда обавезе да се поступи у складу са упитом и захтјевом Савјета**

Члан 197.

(1) Правно лице које не поступи у складу са чланом 51. став 1. овог закона казниће се за прекршај новчаном казном у износу од 3.000 КМ до 20.000 КМ.

(2) За прекршај из става 1. овог члана казниће се и одговорно лице правном лицу, и то новчаном казном у износу од 500 КМ до 5.000 КМ.

**ГЛАВА XXV**

**ПРЕЛАЗНЕ И ЗАВРШНЕ ОДРЕДБЕ**

**Регулисање статуса носилаца правосудних функција**

Члан 198.

(1) Судије, судије-поротници, тужиоци, предсједници судова, главни тужиоци и замјеници главних тужилаца у судовима и јавним тужилаштвима Републике Српске, а који су именовани одлуком Високог судског и тужилачког савјета Босне и Херцеговине прије ступања на снагу овог закона остају и даље на дужностима у судовима и јавним тужилаштвима Републике Српске на којима се налазе у тренутку ступања на снагу овог закона.

(2) Додатне судије које  су именовани одлуком Високог судског и тужилачког савјета Босне и Херцеговине прије ступања на снагу овог закона прелазе у статус редовног судије ступањем на снагу овог закона.

**Рокови за доношење подзаконских аката**

Члан 199.

(1) Правилник из члана 6. став 1. овог закона доноси Савјет у року 90 дана од дана почетка мандата Савјета.

(2) Правилник из члана 6. став 2. овог закона доноси министар у року 90 дана од дана ступања на снагу овог закона.

(3) Правилник из члана 23. став 7. овог закона доноси Савјет у року 60 дана од дана почетка мандата Савјета.

(4) Пословник о из члана 25. овог закона доноси Савјет у року 30 дана од дана почетка мандата Савјета.

(5) Правилник из члана 28. став 5. овог закона доноси Савјет у року 30 дана од дана почетка мандата Савјета.

(6) Правилник из члана 33. став 2. овог закона доноси Савјет у року 60 дана од дана почетка мандата Савјета.

(7) Правилник из члана 38. став 2. овог закона доноси Савјет у року 60 дана од дана почетка мандата Савјета.

(8) Правилник из члана 64. став 1. овог закона доноси Савјет у року 60 дана од дана почетка мандата Савјета.

(9) Правилник из члана 68. став 1. овог закона доноси Савјет у року 60 дана од дана почетка мандата Савјета.

(10) Правилник из члана 70. став 2. овог закона доноси Савјет у року 60 дана од дана почетка мандата Савјета.

(11) Правилник из члана 81. став 3. овог закона доноси Савјет у року 60 дана од дана почетка мандата Савјета.

(12) Правилник из члана 105. став 3. овог закона доноси Савјет у року 60 дана од дана почетка мандата Савјета.

(13) Правилник из члана 135. став 1. овог закона доноси Савјет у року 60 дана од дана почетка мандата Савјета.

(14) Правилник из члана 150. овог закона доноси Савјет у року 60 дана од дана почетка мандата Савјета.

(15) Правилник из члана 151. став 1. овог закона доноси Савјет у року 60 дана од дана почетка мандата Савјета.

**Почетак рада Савјета**

Члан 200.

Савјет је дужан да почне са радом у року од 90 дана од дана ступања на снагу Правилника из члана 6. став 2. овог закона.

**Ступање на снагу**

Члан 201.

Овај закон ступа на снагу наредног дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Бања Лука Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ВИСОКОМ СУДСКОМ И ТУЖИЛАЧКОМ САВЈЕТУ РЕПУБЛИКЕ СРПСКЕ**

**ПРИЈЕДЛОГ**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у одредбама Амандмана XXXII став 1. тачка 10) на члан 68. Устава Републике Српске, према којем Република уређује и надлежности и рад државних органа и у члан 121.а Устава Републике Српске, којим је прописано да Високи судски и тужилачки савјет Републике Српске обезбјеђује самосталност, независност, непристрасност, стручност и ефикасност судства и тужилачке функције у Републици Српској.

Чланом 70. став 1. тачка 2) Устава Републике Српске прописано је да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22.02-020-673/25 од 26. фебруара 2025. године, уставни основ за доношење овог закона садржан је у одредбама Амандмана XXXII став 1. тачка 10) на члан 68. Устава Републике Српске, према којем Република уређује и обезбјеђује организацију, надлежности и рад државних органа и у одредбама Амандмана XCIV којим је додат члан 121а. Устава, а којим је прописано да Високи судски и тужилачки савјет Републике Српске обезбјеђује самосталност, независност, непристрасност, стручност и ефикасност судства и тужилачке функције у Републици Српској те у члану 70. став 1. тачка 2. Устава, према којем Народна скупштина доноси законе, друге прописе и опште акте.

Овим законом оснива се Високи судски и тужилачки савјет Републике Српске и уређује његов рад, организација, надлежности и овлаштења. Законом се прописују услови и мандат за вршење судијске и тужилачке функције у Републици Српској, именовање и премјештај судија и јавних тужилаца, привремено упућивање судија и јавних тужилаца, оцјењивање судија и јавних тужилаца, дисциплинска одговорност судија и тужилаца, органи и ток дисциплинског поступка. Такође, прописује се привремено удаљење судија и јавних тужилаца од вршења дужности, неспојивост њихове дужности са другим функцијама, престанак мандата судија и јавних тужилаца и друга питања у вези са радом Високог судског и тужилачког савјета Републике Српске.

Предлагач Закона, у складу са чланом 41. став 1. т. 5) и 6) Правила за израду закона и других прописа Републике Српске („Службени гласник Републике Српске“, број 24/14) је образложио разлоге за доношење и разлоге за доношење Закона по хитном поступку.

У складу са чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност изузетно, за доношење закона по хитном поступку, и то у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло проузроковати штетне посљедице по живот и здравље људи, безбједност Републике и рад органа и организација, и ако је то у општем интересу.

По хитном поступку може се донијети и закон за који је Уставни суд Републике Српске одлуком утврдио његову неусклађеност са Уставом.

Обрађивач овог закона је у складу са чланом 41. став 1. тачка 12) Правила за израду закона и других прописа образложио разлоге за пријевремено ступање на снагу.

Имајући у виду да постоји уставни основ за доношење овог закона, да је усаглашен са правним системом Републике Српске и Правилима за израду закона и других прописа Републике Српске, мишљење је Републичког секретаријата за законодавство да се Приједлог закона о Високом судском и тужилачком савјету Републике Српске по хитном поступку може упутити у даљу процедуру.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-666/25 од 26. фебруар 2025. године**,** анакон увида у прописе Европске уније и анализе Приједлога закона о Високом судском и тужилачком савјету Републике Српске (по хитном поступку), нису установљени обавезујући секундарни извори права ЕУ релевантни за предмет уређивања достављеног приједлога. Због тога у Изјави о усклађености стоји оцјена „Непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Закључком у вези са „Информацијом о рушењу Устава Босне и Херцеговине – мјере и задаци у циљу очувања Устава Босне и Херцеговине“, Народна скупштина Републике Српске усвојила је на Седамнаестој посебној сједници одржаној дана 26. фебруара 2025.године, предметну информација, те је тачком 6. Народна скупштине Републике Српске задужила Владу Републике Српске да припреми и упути у Народну скупштину законе којима ће забранити дјеловање органа који нису дефинисани Уставом БиХ на територији Републике Српске, а нарочито Високог судског тужилачког савјета БиХ, Суда БиХ, Тужилаштва БиХ и Државне агенције за истраге и заштите БиХ.

Одлуку о мјерама и задацима проистеклим из неуставних одлука и поступака вануставних институција БиХ, Народна скупштина је усвојила на Седамнаестој посебној сједници одржаној дана 26. фебруара 2025. године. Тачком VIII предметне Одлуке одређено је да ће Република Српска досљедно поштујући члан 3.3. Анекса 4. – Устава БиХ по којој ће се „ентитети и сви њихови дијелови у потпуности придржавати Устава БиХ, који има предност над оним одредбама закона Босне и Херцеговине, као и устава и закона Ентитета које нису у складу с њим“, донијети закон којим ће ограничити било какво дјеловање и поступање Високог судског и тужилачког Савјета, Тужилаштва БиХ, Суда БиХ и СИПА-е, као вануставних агенција на подручју Републике Српске.

Основни разлог за доношење овог закона је стварање законског основа као предуслова за функционисање Високог судског и тужилачког савјета Републике Српске, а у циљу обезбјеђивања фукционисања и заштите правосудног система Републике Српске, након провођења тачке 6. Закључка у вези са Информацијом о рушењу Устава Босне и Херцеговине – мјере и задаци у циљу очувања Устава Босне и Херцеговине“, а којом је наложено Влади Републике Српске да припреми и упути у Народну скупштину законе којима ће забранити дјеловање органа који нису дефинисани Уставом БиХ на територији Републике Српске, а између осталог Високог судског тужилачког савјета БиХ, као и тачке VIII Одлуке којом је одређено да ће Република Српска донијети закон којим ће ограничити било какво дјеловање и поступање, између осталог, Високог судског и тужилачког Савјета, као вануставне агенције на подручју Републике Српске.

Наиме, прије успостављања ВСТВ-а на нивоу БиХ, постојао је Високи судски савјет и Високи тужилачки савјет Републике Српске. Исти је укинут чланом 85. Закона о Високом судском и тужилачком савјету Републике Српске („Службени гласник Републике Српске“, бр. 31/02) који је наметнуо Високи представник за БиХ и то Одлуком о доношењу Закона о Високом судском и тужилачком савјету Републике Српске. Закон о Високом судском и тужилачком савјету Републике Српске који је донио Високи представник за БиХ је ступио на снагу 18.06.2002. године и њиме је (чланом 18.) потпуно одузето овлаштење Народној скупштини Републике Српске да бира и разрјешава судије и предсједнике судова, јавне тужиоце и замјенике јавних тужилаца. На овај начин заокружен је процес наметнутог оснивања високог судског и тужилачког савјета у Републици Српској, у ФБиХ и на нивоу БиХ доношењем Закона о високом судском и тужилачком савјету Босне и Херцеговине.

Дакле, донесени су закони којима је супротно Уставу БиХ формирана једна нова институција на нивоу БиХ. Овим законима су потпуно престали са радом Високи судски савјет и Високи тужилачки савјет у Републици Српској, као и ВСТВ у Федерацији БиХ, који су били регулаторна тијела на нивоу ентитета у областима функционисања судова и јавних тужилаштва и до тада обављали послове: именовања и разрјешења носилаца правосудних функција, спровођења едукације, давања сагласности на унутрашњу организацију и систематизацију радних мјеста, припрему плана буџета, спровођење дисциплинског поступка и др.

Ипак, чланом 121а. став 2. Устава Републике Српске предвиђено је постојање Високог судског и тужилачког савјета Републике Српске, у којем је прописано: „Високи судски и тужилачки савјет Републике Српске обезбјеђује самосталност, независност, непристрасност, стручност и ефикасност судства и тужилачке функције у Републици Српској. Надлежности Високог судског и тужилачког савјета, између осталог, укључују: именовање, спровођење дисциплинског поступка и разрјешење судија, судија Уставног суда Републике Српске и обухватају и јавне тужиоце и замјенике јавних тужилаца у Републици Српској. Састав и додатне надлежности Високог судског и тужилачког савјета утврђују се законом.”

ВСТС има, у складу са Законом о ВСТС БиХ, око 30 надлежности (огроман правни капацитет, за који је упитно да ли је дао одговарајући резултат). Дакле, ова институција има огромне надлежности и готово никакву одговорност.

Имајући у виду надлежности наведеног органа и то у вези: организације, надлежности, овлаштења, прописивање услова и мандата за вршење судијске и тужилачке функције, именовање и премјештај судија и јавних тужилаца, привремено упућивање судија и јавних тужилаца, оцјењивање судија и јавних тужилаца, дисциплинска одговорност судија и јавних тужилаца, привремено удаљење судија и јавних тужилаца од вршења дужности, неспојивост дужности судија и јавних тужилаца са другим функцијама, престанак мандата судија и јавних тужилаца и друга питања у вези са радом Високог судског и тужилачког Савјета, изводи се закључак да је његово оснивање неопходно за функционалан правосудни систем Републике Српске, због чега се приступило изради овог закона.

Судску власт према Уставу Републике Српске врше судови и исти су самостални и независни у своме раду. Уставна одредба члана 121а. прописује да је Високи судски и тужилачки савјет орган који између осталог обезбјеђује независност и самосталност судске и тужилачке функције у Републици Српској. Како је постојање горе наведеног органа од општег интереса за Републику Српску, поступајући у складу са чланом 68. став 1. тачка 1) Устава Републике Српске који прописује да Република уређује организацију, надлежност и рад државних органа, предлаже се усвајање Закона о високом судском и тужилачком савјету Републике Српске.

Како су за примјену овог закона неопходни просторни, кадровски, технички и организациони услови чија реализација захтјева одређено вријеме, потребно је приступити усвајању овог закона у што краћем року.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло проузроковати штетне посљедице по живот и здравље људи, безбједност Републике и рад органа и организација, и ако је то у општем интересу.

Предложеним законом, штити се уставни поредак и правни систем Републике Српске, те континуитет функционисања правосудног система у Републици Српској, што представља нарочито оправдан разлог за доношење по хитном поступку.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

У Глави I - Основне одредбе, (чл. 1-4) којим је регулисано оснивање Високог судског и тужилачког савјета, финансирање, независност и самосталност

Чланом 1. прописано је оснивање Високог судског и тужилачког савјета, његов рад, организација, надлежности, овлаштења и услови и мандат за вршење судијске и тужилачке функције, именовање и премјештај судија и јавних тужилаца, привремено упућивање судија и јавних тужилаца, оцјењивање судија и јавних тужилаца, дисциплинска одговорност судија и јавних тужилаца, привремено удаљење судија и јавних тужилаца од вршења дужности, неспојивост дужности судија и јавних тужилаца са другим функцијама, престанак мандата судија и јавних тужилаца и друга питања у вези са радом Високог судског и тужилачког Савјета.

Надаље, истим чланом у ставу 2. скреће се пажња да уколико није другачије прописано да одредбе у овом закону које се односе на судије и јавне тужиоце тумачиће се тако да укључују и предсједнике судова, главне јавне тужиоце и замјенике главних јавних тужилаца.

Чланом 2. прописано је да се Савјет финансира из буџета Републике Српске.

Чланом 3. прописано је да је Савјет самосталан и независан орган у Републици Српској, који се састоји од Судског и Тужилачког одјељења, и има својство правног лица, док је ставом 2. истог члана прописано да савјет има задатак да осигура независно, непристрасно, ефикасно и професионално правосуђе, како је прописано у члану 49. овог закона, као и сједиште Савјета.

У Глави II (чл. 4-18) Чланови Савјета и поступак њиховог избора, којом је регулисано чланство, правила о саставу Савјета, поступак избора, јавни позив за избор, одлука о критеријумима, Рок за подношење пријаве за члана Савјета из реда судија и тужилаца, организација избора чланова Савјета из правосуђа, избор чланова Савјета из правосуђа, резултати избора чланова Савјета из правосуђа, избор осталих чланова савјета, обавјештење о извршеном избору, поништавање избора, скраћени рокови, поступак замјене члана Савјета. Чланом 6. став 1. прописано је да се поступак кандидовања и избора проводи у складу са овим законом и посебним правилником који доноси Савјет, а ставом 2. прописан је изузетак да министар правде доноси иницијални Правилник о поступку кандидовања и избора првих чланова Савјета, а којим ће се регулисати поступак кандидовања и избора само првих чланова Савјета. Наиме, како је потребно формирати Савјет, као ново тијело у Републици Српској, а не постоје прописи који регулишу сам начин организације поступка кандидовања и избора чланова Савјета, правилником из става 2. прописаће се поступак избора првих чланова Савјета, а поступак организације кандидовања и избора након истека мандата првоизабраних чланова Савјета проводи се у складу са овим законом и посебним правилником који доноси Савјет.

Савјет има 13 чланова, и то се четири члана бирају из реда судија, четири члана из реда тужилаца, три члана бира Народна скупштина Републике Српске, једног члана бира Адвокатска комора Републике Српске, док је члан Савјета министар правде у Влади Републике Српске, као члан по положају.

У Глави III (чл. од 18 до 24) – Мандат чланова Савјета, прописују се одредбе које се односе на мандат чланова савјета, почетак мандата члана савјета, престанак мандата члана Савјета, престанак мандата предсједника и потпредсједника, привремено удаљење члана Савјета, разрјешење члана Савјета

Чланови Савјета имају мандат од четири године и не могу бити поново изабрани на узастопни мандат. Лице може бити поново изабрано за члана Савјета након истека четири године од краја претходног мандата. Ако члану Савјета мандат престане прије истека времена на које је изабран, на његово мјесто, до истека започетог мандата, се бира други члан. Члан Савјета који је изабран као замјена може се кандидовати за још један узастопни мандат, уколико му је претходни мандат трајао краће од двије године. Члан Савјета може имати највише два мандата, а за вријеме трајања мандата чланови Савјета не могу бити бирани на упражњене позиције у правосуђу.

У глави IV- (чл. од 24 до 32) – предсједник и потпредсједници, прописују се одредбе које се односе на предсједника и потпредсједнике Савјета, те је тако наведеном главом прописано да Савјет има предсједника и два потпредсједника, начин избора предсједника и потпредсједника Савјета, мандат предсједника и потпредсједника Савјета, дужности предсједника и потпредсједника, разрјешење предсједника и потпредсједника.

У Глави V- (чл. од 32 до 37) Права и обавезе чланова Савјета, прописане су одредбе које се односе на права и обавезе чланова Савјета и то дужности члана Савјета, права чланова Савјета са пуним радним временом, права осталих чланова Савјета. Наведеном Главом прописане су одредбе које се односе и на имунитет и Финансијски извјештај чланова Савјета.

У Глави VI (чл. од 37 до 39,)- Неспојивост функција и сукоб интереса чланова Савјета, садржане су одредбе којим се прописује неспојивост функције, сукоб интереса чланова Савјета.

У Глави VII (чл. од 39 до 49)- Организација Савјета, прописане су одредбе које се односе на поступање и одлучивање, Пленарну сједницу, Судско одјељење, Тужилачко одјељење, дисциплинске органе, комисије и радна тијела, могућност ангажовања стручњака, Секретаријат, државне службенике и запослене у Савјету.

У Глави VIII (чл. од 49 до 52)- Организација Савјета, прописане су одредбе које се односе на надлежности Савјета.

Савјет има законом утврђене надлежности за судове и тужилаштва у Републици Српској изузев Уставног суда.

У Глави IX (чл. од 52 до 56) - Интерни акти, буџет и годишњи извјештај, прописане су одредбе које се односе на надлежност Савјета за доношење Пословника и других подзаконских аката у вези са пословањем и организацијом Савјета, годишњим буџетом, донаторским средствима и годишњим извјештајима.

У Глави X (чл. од 56 до 62) - Интерни акти, буџет и годишњи извјештај, садржане су одредбе које се односе на услова и мандат за вршење судске и тужилачке функције.

Главом XI (чл. од 62 до 67) - Основне одредбе о поступку попуњавања упражњених позиција, прописане су одредбе које се односе на попуњавање упражњених позиција, заступљеност, подзаконско регулисање, одлука о премјештају и именовању, поништавање одлуке о именовању.

У Глави XII ( чл. од 67 до 96) - Поступак и критеријуми за премјештај и именовање судија и тужилаца састоји се од Одјељка 1.- Органи за провођење поступка премјештаја и именовања, Одјељка 2- Премјештај, Одјељка 3- Поступак интерног конкурса, Одјељка 4- Јавни конкурс, Одјељак 5- Попуњавање позиција у Врховном суду.

У Глави XIII (чл.од 96 до 110) – Услови, поступак и критеријуми за именовање предсједника суда и главног тужиоцу, прописани су одредбе које се односе на услове, поступак и критеријуме за именовање предсједника суда и главног тужиоца и то општи услови за именовање на руководећу позицију, услови за именовање предсједника суда, услови за именовање главног тужиоца, услови за именовање главног тужиоца, оглашавање позиције предсједника суда, главног тужиоца, критеријуми за избор на руководећу позицију, програм рада, провјера критеријума, разговор са кандидатима за руководеће позиције, рангирање и предлагање кандидата за позицију предсједника суда и главног тужиоца, именовање предсједника суда или главног тужиоца, преузимање дужности предсједника суда или главног тужиоца, мандат, поновно именовање и статут након истека мандата. Дакле, наведеном главом, детаљно је разрађена процедура именовања на руководеће позиције, гдје је прописан минимум потребних година радног искуства за именовање предсједника суда, односно главног тужиоца, начин оглашавања упражњених позиција предсједника суда, односно главног тужиоца, критеријуми који се примјењују у поступку именовања, програм рада који су у обавези припремити кандидати, начин рангирања и предлагања кандидата које формира надлежно одјељење, начин преузимања дужности, дужина трајања мандата, начин поновног именовања, као и статус након истека мандата, гдје предсједник суда, односно главни тужилац наставља да врши дужност судије, односно тужиоца.

У Глави XIV (чл. 110 до 115)- Судије Уставног суда Републике Српске и судије поротници, прописане су одредбе које се односе на судије Уставног суда Републике Српске и судије поротнике, а које је даље подијељено у одјељак 1. и одјељак 2, гдје су одјељком 1. прописане посебне одредбе које се односе на судије Уставног суда и то надлежности Савјета у односу на Уставни суд, у погледу именовања судија, гдје се надлежност Савјета огледа у предлагању кандидата предсједнику Републике Српске. Наведеним одјељком прописани су и критеријуми за предлагање које Савјет узима у обзир. Одјељком 2. прописане су посебне одредбе које се односе на судије поротнике и то услови за именовање судије-поротника – гдје су прописани услови од тачке 1) до 7) које је потребно испунити за обављање дужности судије поротиника, мандат судија-поротиника, гдје исти дужност судије-поротника могу обављати од 72 године, а именују се на мандат од осам година и исте именује Савјет са листе предложених кандидата које Савјету достави предсједник суда.

У Глави XV (чл.115 до 129)- Оцјењивање судија и јавних тужилаца, прописане су одредбе које се односе на оцјењивање судија и јавних тужилаца и то то циљ оцјењивања, оцјена рада, редовно оцјењивање судија и тужилаца, план мјера за превенцију негативних оцјена, оцјењивање предсједника суда, главног тужиоца и замјеника главног тужиоца, оцјењивање судија, оцјењивање тужилаца, критеријуми за оцјењивање, радна способност и стручно знање, личне карактеристике и опште способности, извори информација за оцјењивање, поступак оцјењивања, обавеза објаве и достављања резултата оцјене, те подзаконски акти у области оцјењивања. Наведеном главом прописане су одредбе које се односе на оцјењивање судија и тужилаца, гдје је циљ истих унапријеђене ефикасности и квалитета правосудног система, унапријеђена стручних, професионалних способности, напредовање у каријери, унапређење управљања правосудним институцијама, одговорности правосудног система, те су прописане и оцјене којима се оцјењује рад судије, тужиоца, предсједника суда и главног тужиоца и замјеника главног тужиоца, временски период у коме се проводи оцјењивање, критеријуми и поступак оцјењивања као и план мјера за превенцију негативних оцјена рада.

У Глави XVI (чл. 129 до 134)- Упућивање у други суд односно тужилаштво, прописане су одредбе које се односе на упућивање у други суд односно тужилаштво и то одредбе о упућивању у други суд уз пристанак судије, упућивању без пристанка судије, поступак привременог упућивања, привремено упућивање тужилаца, те трајно упућивање у други суд односно тужилаштво. Дакле, наведеном одредбом је разрађен начин упућивања судија у други суд уз пристанак судије као и поступак упућивања у други суд без пристанка судије. Наведеним одредбама регулише се и поступак за привремено упућивање судија и тужиоца, као и за трајно упућивање судија и тужилаца у други суд односно тужилаштво.

У Глави XVII (чл. 134 до 139) Одсуство са дужности, садржане су одредбе којима се прописује одсуство судија и јавних тужилаца са дужности, начин одлучивања и ко одобрава одсуство, основ за одсуство, дужина трајања одсуства, те статус носилаца јавне функције за вријеме одсуства.

У Глави XVIII (чл. 139. до 151) Имунитет, неспојивост дужности и Извјештавање о имовини, у Одјељку 1. (чл.139. до 146) Имунитет, неспојивост дужности и додатне активности, садржане су одредбе којима се прописује имунитет судија и тужилаца, ко доноси кодекс судијске и тужилачке етике, те дужност понашања носилаца правосудних функција по истом, заштита независности судијске и тужилачке функције, забрана вршења неспојивих дужности, те које додатне активности може обављати и који приход од истих може да оствари. У Одјељку 2. (чл. 146. до 151) Извјештај о имовини и интересима, садржане су одредбе којима се прописује обавеза подношења годишњег извјештаја о имовини носилаца правосудне функције, шта исти мора да садржи, начин објављивања извјештаја, провјера и анализа података из достављених извјештаја, обавеза вођења евиденције о извјештајима и обавезу доношења подзаконског акта који ће детаљније регулисати саму форму, садржај, вођење регистра извјештаја, те динамику и поступак контроле извјештаја.

У Глави XXIV (чл. 151. до 158) Канцеларија дисциплинског тужиоца и дисциплинске комисије, у Одјељку 1. (чл. 151. до 155) Канцеларија дисциплинског тужиоца, садржане су одредбе којима се прописане дужности Канцеларије дисциплинског тужиоца, начин поступања по притужбама на рад судија и тужилаца, именовање и разрјешење главног дисциплинског тужиоца, замјеника, дисциплинског тужиоца, те услови за именовање дисциплинских тужилаца. У Одјељку 2. (чл. 155. до 158) Дисциплинске комисије, садржане су одредбе којима се прописује постојање Првостепене и Другостепене дисциплинске комисије, састав и именовање комисија, те ко сачињава листу кандидата за члана дисциплинске комисије.

У Глави XX (чл. 158. до 185) Дисциплинска одговорност и дисциплински поступак, садржана су пет Одјељака. У Одјељку 1. (чл. 158. до 165) Дисциплински прекршај и дисциплинске мјере, садржане су одредбе којима се прописују дисциплински прекршаји судија и тужилаца, врсте дисциплинских мјера, правне посљедице дисциплинских мјера. У Одјељку 2. (чл. 165. до 168) Застарјелост, садржане су одредбе којима се прописује Застарјелост покретања и вођења дисциплинског поступка, као и застој застарјелости. У Одјељку 3. (чл. 168. до 171) Дисциплинска истрага, садржане су одредбе којима се прописује дисциплинска истрага, шта мора садржавати притужба, када се доноси одлука о неподношењу захтјева за покретање дисциплинског поступка и коме се иста доставља.

У Одјељку 4. (чл.171 до 179) Дисциплински поступак, садржане су одредбе којима је прописано покретање дисциплинског поступка, права судија и тужилаца у дисциплинском поступку, вођење поступка, добровољни споразум о дисциплинским поступцима, одлука и правни лијекови, те начин извршења одлуке. У Одјељку 5. (чл.179. до 185) Повјерљивост и евиденције, садржане су одредбе којима се прописује повјерљивост дисциплинске истраге, вођење евиденције дисциплинских поступака и брисање дисциплинских мјера и достављање извјештаја о раду Канцеларије.

У Глави XXI (чл. 185. до 191) Привремено удаљење судија или тужилаца од вршења дужности, садржане су одредбе којима се прописује обавезно привремено удаљење од вршења дужности, дискреционо привремено удаљење и дужина његовог трајања, ко доноси одлуку о привременом удаљењу и правни лијек против исте, као и права за вријеме трајања привременог удаљења од вршења дужности и именовање замјеника који ће вршити дужности за вријеме привременог удаљења.

У Глави XXII (чл. 191. до 193) Губитак способности за вршење дужности, садржане су одредбе којима се прописује поступак у случају губитника способности за вршење дужности носилаца правосудне функције и посљедице губитка способности.

У Глави XXIII (чл. 193. до 197) Престанак вршења дужности, садржане су одредбе којима се прописује престанак мандата судија и тужилаца, као и предсједника суда, главног тужиоца и замјеника главног тужиоца, привремени продужетак мандата и старосна доб за обавезан одлазак у пензију.

У Глави XXIV (чл. 197) Казнене одредбе, прописана су новчане казне за повреда обавезе да се поступи у складу са упитом и захтјевом Савјета од стране правног лица и одговорног лица у правном лица.

У Глави XXV (чл.197. до 201) Прелазне и завршне одредбе, садржане су одредбе којима је прописано регулисање статуса носилаца правосудних функција, рокови за доношење подзаконских аката, почетак рада Савјета, ступање на снагу закона. Одредбом о ступању на снагу прописано је одложено дејство закона из разлога сложености и компликованих процедура које се морају спровести да би дошло до формирања Савјета. Наиме, да би Савјет могао да почне са радом потребно је обезбиједити просторне, материјалне, техничке и кадровске услове који су неопходни за функционисање Савјета. Такође, мора се провести процедура именовања чланова Савјета, те формирати комисије и радна тијела која су неопходна за рад, а за реализацију свих горе наведених услова потребан је минималан период од годину дана од дана ступања на снагу овог закона. Опреза ради, прописивање краћег рока од годину дана довела би се у питање и оперативно-техничка подршка информационог система правосудних институција (система за аутоматско управљања предметима- ЦМС систем) а за који тренутну подршку пружа Високи и судски и тужилачки савјет БиХ.

**VI РАЗЛОЗИ ЗА СТУПАЊЕ НА СНАГУ ЗАКОНА ПРИЈЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРПСКЕ“**

Чланом 109. став 1. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу и раније из нарочито оправданих разлога

Уважавајући Закључак у вези са „Информацијом о рушењу Устава Босне и Херцеговине – мјере и задаци у циљу очувања Устава Босне и Херцеговине“, као и Одлуку о мјерама и задацима проистеклим из неуставних одлука и поступака вануставних институција БиХ, Народне скупштине Републике Српске који су усвојени на Седамнаестој посебној сједници одржаној 26. фебруара 2025.године, а у складу са чланом 109. Устава Републике Српске утврђени су нарочито оправдани разлози за раније ступање на снагу закона.

Предложеним законом, штити се уставни поредак и правни систем Републике Српске, те континуитет функционисања правосудног система у Републици Српској, што представља нарочито оправдан разлог за ступање овог закона на снагу прије осмог дана од дана објављивања.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона су потребна додатна средства из буџета Републике Српске за обезбјеђење просторних, кадровских капацитета и техничких услова који су неопходни за почетак рада Савјета.